
ALVIERO NEGRO 


LA GIFS 


TRE AZ E UN QUADRI 


“RISULTIVE,, 


« La cjase » è una delle due opere teatrali premiate al Con- 


corso bandito dalla Società Filologica Friulana nel 1962. 


GIUDIZI DELLA COMMISSIONE 
sulle opere presentate 


La Commissione sottolinea il fatto che i temi quasi gene- 
ralmente trattati sono l'emigrazione, la terra, la povertà, 
l’amore, la bontà serena e rassegnata, la guerra come 
eco d’una tragedia che trova nel nostro cuore risonanze 
profonde. L’inserimento degli autori su questi motivi è 
caratteristica, e tale da confermarci nell’opinione che que- 
sti sono i motivi più profondi della nostra spiritualità. 
Sembra doveroso alla Commissione dare atto agli autori 
del fatto che, pur senza forse ambire a tanto, essi hanno 
assolto il compito proprio di ogni scrittore, che è quello 
di affidare al futuro testimonianze del tempo mel quale 
essi sono vissuti. Dell'impegno col quale almeno parte dei 
concorrenti ha dato la sua opera, affinché venga trasmesso 
a coloro che verranno il patrimonio di sofferenze e di 


speranze proprio della nostra età noi siamo fraterna- 
mente grati. 


su «LA CJASE » 


Nel plaudire alla nobile fatica dei concorrenti, pur nella 
perplessità di formulare un giudizio di precedenza fra 
le due opere che particolarmente si distinguono sulle altre, 
la commissione ha ritenuto di premiare « La cjase » (cioè 
una di tali due opere) in considerazione della freschezza e 
della spontaneità del linguaggio e della coerenza dei perso- 
naggi, nei quali trovano felice espressione i sentimenti ed i 
caratteri più significativi del nostro popolo, convinta del- 
l'atteggiamento dell'autore, che nella tenerezza divertita e 
sorridente e negli accenti di profonda smarrita sofferenza 
rivela piena partecipazione ai motivi più schietti della vita 
spirituale della nostra gente, e la capacità di tradurli in ef- 
ficace linguaggio artistico, inserendoli su un più vasto pia- 
no umano, in cui trovano giustificazione sentimenti ed 
esperienze di viva modernità... 


LA COMMISSIONE 


prof. Ciro Nigris 


presidente « Teatro Club Udinese » 


prof. Carlo Mutinelli 


regista 


giornalista Lino Pilotti 
critico teatrale del « Messaggero Veneto » 


LIS PERSONIS 


MENIE e BASILI, marît e muîr (viei). 
TIN, lòr fi (zovin). 

MIUTE (anzianote). 

RINE, sò fie (zovine), morose di Tin. 
MALVINE, ustere. 

NENE, femine legre. 

GJENIO (vieli). 

VIGJ SBREGOT (anzianot). 

IL PLEVAN (vieli). 

IL PERIT (zovin). 

GJLDO (anzianot). 

RICO, eletricist (zovin). 

IL SINDIC. 

IL SORESTANT. 

IL MARASSIAL DAI CARABINIRS. 
PRIN POETE. 

SECONT POETE. 

PRIN CARABINIR. 

SECONT CARABINIR 

UN. 

UN ALTRI. 

UN ALTRI. 

UN ALTRI. 

UN ALTRI. 

UN FRUTAT. 

GJELINDO TOFFOLO, cantant. 
CJANDOT, mestri dal coro. 


“I 


PRIN ZOVIN, in « blue-jeans ». 
SECONT ZOVIN, id. 

TIARZ ZOVIN, id. 

QUART ZOVIN, id. 


LIS VOS 


PRIME VOS DE PLATEE. 
SECONDE VOS DE PLATEE, 
TIARZE VOS DE PLATEE. 
QUARTE VOS DE PLATÉE. 
LA VOS. 


SUNADORS 
UN SUNADOR DI PIANO. 
UN SUNADOR DI ARMONICHE. 
UN SUNADOR DI CLARINET. 
UN SUNADOR DI LIRON. 
IL CORO dal mestri Cjandot. 
I DANZERINS FURLANS. 


Vilotis e danzis popolars, 


PUISIIS 
« La salvazion » di Lelo Cjanton. 
e Friùl pal mont » di Dino Virgili. 

CJANTIS 


« Mariutine » di Venier e Paroni. 
« La stajare dal gno país » di Virgili e Mornello. 


PRIN AT 


Tendon viart. La int de platèe ’e à di insedäsi te azion 
seniche. Dute lis. Sot dal « proscenio », par dute la lun- 
gjezze, une file di scjalins cka somèin di piere. Su la sene ` 
si movin e œ fevèlin intant che la int, in platée, si met 
a puest. ’O sin tal timp des fèriis di Avost. Une plazzute 
di paîs che à tal miez, tun cercli di vert e rosis, un bust 
di alpin. La plazze si sprolungje in platèe. A zampe, une 
ostarie cun taulins difür. A drete, une puarte cu la steme 
de Republiche taliane e la scrite « Carabinieri », Sul font, 
un sotpuarti di cjase viere ch’al met in comunicazion la 
plazze cun tun'altre strade dal pais, Parsore dal sotpuarti, 
un pujil lunc. Dut imbandierát, cun bandieris talianis e 
furlanis. Sul pujùl, un microfono, Atór dai taulins, a’ son 
sintàz a bevi: Gjldo, Vigj Sbregot e altris di lôr. Rico, 
sul pujül, al matèe tór dal microfono. Malvine, la ustere, 
'e va sù e ju puartant di bevi. In platèe, a’ son sintàz 
quatri zovins, ch'a fasaran confusion ogni tant, tignüz 
di voli di doi carabinirs. Prin che la platèe si boni, ancje 
barbe Basili e Gjenio w laran a sintási a un taulin denant. 


I 


GJLDO, VIGJ e BEVIDORS: Miez litro, Malvine! 
— Un tai di neri! 

— Un quart. 

— Malvine, dòs biris. 


MALVINE (‘e servis). 


RICO (al tuche tal microfono): Uno, due, tre... Prove 
microfoniche. Attenzione! Attenzione! Festa dell’ emi- 
grante. 


le VOS DE PLATEE: E alore, vegnino o no vegnino? 

VIGJ: Cui àno di vignî? 

le VOS DE PLATEE: No àno di vignî i sorestanz di 
Udin? 

VIGJ: Ce sào jo?... Puarte ancjemò un tai, Malvine. 

2e VOS DE PLATEE: No tu as finît cun chel argagn, 
Rico? 

3e VOS DE PLATEE: Met-sù un disco, intant... 

4e VOS DE PLATEE: ...la « Novia »... 

le VOS DE PLATEE: Met-sù Malvine, sul pujùl... 

MALVINE (mostrantj il nas): Cjo! 

GJENIO: ... cul petoral in für... 

MALVINE: Taseit, vò, vecjat, cho stronfais il bevi... 

GJENIO (tentant di pizzigale): Ben quan'ch'o disbéf! 

DUC’ (œ ridin). 

MALVINE (dantj un pataf su la man): Urce vie, 
bocjate! 


II 


Omps e feminis a’ jèntrin e a’ jèssin pal sotpuarti. 
Rico al fds il so fat. Malvine ’e servis. 
A planc a planc si ingrume int su la plazze. 


VIGJ: Nò, nò, caro mio, no je cussì nò. No pò stàj! 

GJLDO: A mì mi sa che il Cumun nol pò fa nuje. 
Se il guviár al à stabilit cussì, "e à di là par li. 

VIGJ: Il guviàr? Ma il guviàr al è a Rome e no j 
impuarte nuje di ce ch'al sozzêt culì. 


GJLDO: A saran chei di Udin, alore... 


VIGJ: Ce, ce! A son chei di culì che la messèdin cemùt 
ch'a vuelin: chei quatri demonis cristians cho vin in 
Cumun... 

GJLDO: E chei altris, miezis cravatis, sono miór pa- 
raltri? 

VIGJ: S'a fossin-sü i comunisc’...! Almancul il plevan 
e i massepassüz, picjàz te sô gabane, a’ saressin für dai 
tabars. 

RICO: Attenzione, attenzione! Festa dell'emigrante... 

VIGJ (zigant): Malvine, daj di bevi a Rico ch'al tasi. 


RICO (gnarvòs par vie che il microfono nol rispuint 
masse ben): Jo 'o fas il gno lavór e s'o vuei "o béf cul 
gno. 


le VOS DE PLATEE: Va a molzi, Rico! 

RICO: Basoàl, ven ca tù che tu sês tant braf! 

2e VOS DE PLATEE: Èsal trop di spietà ancjemò? 
INT DE PLATEE: Ri-co! Ri-co! Ri-co!... 

GJENIO: Taseit, bifolcs! 

RICO (rabiôs, molant dut e lant vie): Vait a fasi trai! 


INT DE PLATEE (a batin lis mans e w fasin con- 
fusion). 


I DOI CARABINIRS (a van dongje dai plui scjal- 
dinôs a ur fàsin segno di finile). 


DUC’ (si cujètin). 


II 


Il Plevan e il Perit a’ vegnin indenant pal curidór de 
platèe fevelant. 


IL PERIT: Il paron mi à scrit di riverîlu e di doman- 
daj se, alore, al à podùt convinzi barbe Basili... 


PLEVAN: Il siôr paron al podeve ben scrivimi ancje 
a mi, no? No j parie, siôr perit? 


PERIT: Ma no jèrial d'acordo, lui, siôr plevan? 


PLEVAN: D'acordo di ce, jo? Eh, za!... A mì mi 
tocje simpri di justà dulà che chei altris a’ rómpin, No 


12 


àjal traficât il paron, prime cun chei de Cumune, podopo 
cun chei de Prefeture, cui pulitics, cul militàr, cun chei 
di Rome... cun duc’, par fà passà la strade là che j pàr 
a lui: su chel di chei altris e no sul so, però! 


PERIT: Ma chei altris a’ son duc’ d’acordo, für che... 


PLEVAN: ...fùr che Basili, lu sai. Chei altris babans 
si ju compre cun quatri carantans e cun tun grum di 
cjacaris, ma Basili al à la cjase lì che il siòr paron al 
ùl che passi la strade... Veso di butàje-jù, la cjase a 
Basili? 

PERIT: Ma si j 'e fòs gnove in tun altri sit, 


PLEVAN: Eh, brâf il siôr perît!... fà e disfà come 
che us pàr a vualtris. 


PERIT: Duc’ i parés a’ son favorevui: di culì fintre- 
mai a Rome... necessitàt publiche! 


PLEVAN: Mi pareve: necessitàt publiche, pubblico 
interesse, servitù militari, e vie dilunc, par inzingarà la 
puare int... Parcè no laiso vualtris a fevelà cun Basili? 

PERIT (al strenz lis spalis): Jo no sai nuje! jo ’o 
riferis... E po tal paîs lu scòltin lui, siôr plevan... E nan- 
cje nol covente che j disi che se no si viarz la strade, 
si siare la fabriche. 

PLEVAN: Bras dome di svindicasi, i siôrs di uê. 
Mi maravei di lui ch'al è dal pais. 


PERIT (c. s.): No ajo di vivi ancje jo? 


PLEVAN: Che nol stéi a fâmi dî... Tasin là. 

A" son riváz dongje dai quatri zovins za nomendz. 

ZOVINS: Sia lodato Gjesit Cristo! - Riveriz! - Buine- 
sere! - Buinesere, siôr santul. 

PLEVAN E PERIT: Sempre sia lodato - Sere! - Man- 
di. - Viva, frutaz. 


A’ van sù e ju, fevelant, denant dai scjalins di piere. 


IV 


Su la sene. 


VIGJ: Ve’ mo se il clero nol va a brazzet cul capi- 
tal, ah! 

GJLDO: E cui saressial il capital? chel perît lofio li? 

VIGJ: II capital al è daùr di lui: il lofio, delegàt dai 
parons, al rapresente culì, tal nestri paîs, la presinze vive 
dai opressòrs dal popul, la manate dal capital ch'e mof 
i fii reazionaris stant al centro... E su cui crodistu che 
si poi, in tai paîs, il capitàl, ah?: simpri sul clero, sui 
carabinîrs, sui parons di cjamps, cuintri dai operaris e dai 
sotans ch’a son lis fuarzis dal lavòr sfrutadis e spreseadis 
di duc’. 

GJLDO: Al pò staj ch'e séi come che tu disis tù, ma 
a mì mi sa che il nestri plevan nol séi il tipo di là cuintri 

dai operaris e dai sotans par fàj un plasé al lofio e ai 
siei parons. 

VIGJ: La religione è Voppio dei popoli! 

GJLDO: Ce vuèlial dî? 

VIGJ (fuart): Proletari di tutto il mondo unitevi, caro 
mio! 

GJENIO (ch’al è stât a sinti): E dulà ése la tò prole, 
Sbregot? 

VIGJ: Quan'ch'a si movaran lis fuarzis dal lavòr... 

BASILI: Cu lis fuarzis dal to lavór no si fas cjasis... 

VIGJ: E chés che vualtris 'o ves fatis us es butaran 
jù par fâur la strade ai siôrs. 

BASILI: Chest al è di viodi... 

VIGJ: Za viodùt, za viodùt! Di ce crodeiso ch’a tràtin, 
cumò, il plevan e il lofio, ah?... Di cjatà mùt e maniere di 
sdrumaus jù lis cjasis cun quatri centesins di spesis e 
cun tune prese di rassegnazion par cidinàus... Votait par 
lor, mo!... 

GJENIO: Tas, tàs, sestu za cjoc?... Chet che tu votis 
tu e’ an za caladis lis braghessis in Consei comuni... 

VIGJ: 'E à zedùt la majoranze... 

BASILI: Majoranze e minoranze, duc’ di chel pél. Al 
è bastàt che il paron al vebi fat capî di tignîsi malpajàt 
se j fàsin un tuart che duc’ si son pleàz come i vencs... 


w 

VIGJ: Si sa, cun chel lavoronà par sot che al fás il 
plevan, ‘o sfidi jo!... Ma Vico Spizzot, che tu sépis, nol pò 
| vé dat il so paré. 
BASILI: Brâf, juste chel! Il plevan nol jentre, e s’al 
| jentre al sintarà lis sòs... A lavoronà par sot al è stat 
| propi Vico, parcè che il paron j à imprometit di cjoli 
_ so fi uardean dai boscs... 
GJENIO: Tant che tu sépis tù, Sbregot! 
VIGJ (jevant-sù di scat): Cheste ’e je une robe di 
_ viodi in sede dal partit, Jeve-sù, Gjldo, e svelt in sede... 
. E vualtris, fuarzis dal lavôr, ricuardaisi che cuintri de 
decision dal popul no si fàsin stradis pai siôrs. 
BASILI: E tù, visiti ben che jo i miei afàrs m’aj disbrati 
bessòl... Par me nol ocôr che tu discomodis il to partit. 
GJENIO: Tegnilu cont par quan'ch'o vin di fà la rivo- 
luzion, Sbregot! 
VIGJ: In sede, Gjldo! (AI partis di buride). 
d GJLDO: Va’ là, va’ là, che jo ’o ài di fini di bevi, 
= BASILI: E che ti fasi pro, Gjldo. 
GJENIO: Puarte ancjemò un litro, Malvine... E un 
tai par Gjldo (j cimìe). 

_ GJLDO (al rit e al béf dut tun flat il vin ch'al veve 
tal got). 


V 


A’ jèntrin a brazzet Tin e Rine. A’ van drez a sintási sui 

scjalins di piere: lì a’ staran a cisicási. Daùr di lôr w vegnin 

Menie e Miute, ch'a son vistudis come lis feminis di paîs, 
cul fazzolet sul cjaf. 


MENIE: Madonute benedete! Co si scomenze a là là 
dal miedi, no si finis plui, fione. 


MIUTE: "E je vere. Juste gno nevòt, ve’, al è lat là 
dal miedi pai vòi sabide stade; îr al è tornât e j àn 
cjatade la peritonite, e doman al à di operasi. 


MENIE: Eh, po sì: tu vâs par une robe e dongje ti 
cjatin simpri un'altre.. Lu ano puartàt a Udin, to nevôt? 

MIUTE: Si, sot di Ventura... ("e cjale atôr) Ve' là 
ch'a son! 

MENIE: Cjàliju ce ch'a bevin!.. Mostros di umign, 
il vin par lór al è come une tete. 

MIUTE: Duc' compagns a' son... Ancje chel puar omp... 

GJENIO e BASILI (a' son za cjalz e quan'che a? fevélin 
w àlzin la vós). 

GJENIO: Oh, feminis, séso ca?! 


BASILI: Oh oh, a’ son ca, lór!... Süpo, sintàisi... No 
sarés mico vignudis a contànus i tais, ah? 


— MENIE: 'O mertaressis, sì... Se tu sês za in chei stáz 
| ali cumò, par ore ch'e je gnot tu saràs juste a plomp, ve’... 
| GJENIO: 'O vin di fà ligrie 'stesere, Menie: bevi e 
cjantä. 'O vin di volta il Friùl cul balon paràjar! 

|| MIUTE: Tas, tas, bocjate. Tu tiris für la lenghe dome 
Ba ess tu ás bevût. 

E GJENIO: E ce àjo di fa, aromai, Miute. No mi reste 
che il bevi, veh. Cul vin mi Lorne la nature di quan'ch'o 
jeri zovin... 

BASILI: Ce àjo dite jo, ch'a son vignudis a contanus 
i tais! Ma 'stesere, femine, nuje di fà! Jo, viodistu, 'o ài 
di butà paràjar cui ch'o sai jo! 

MENIE: Ve' chel altri cumó! E ancjemó tu zighis 
che ti sintin duc’... Al si incjoche e dopo a mì mi tocje 
di stà a scombati dute la gnot... Ce astu di fà, tù, cjoh? 


BASILI: ’O ài di butà cul balon paràjar cui ch'o sai 
jo, 'o ài dite. 

= MENIE: No tu varàs mico qualchi berdei cun Vigj 
Sbregot, par cás? 

BASILI: Ce jentrial, Vigj? 


MENIE: Al jere su la puarte de sede dai comunisc' 
quan'ch'o sin passadis e j à berlât a Tin di diti che tu 
ás reson e che al ti viodarà plui tart. Parcé cjoh, ah? 
Nol sarà mico pe quistion de strade? 

BASILI: Di Vigj nol m'impuarte nuje. E cumò ordene 
di bevi e tas, 

GJENIO: No bevistu, Miute? O cjolèso un gjelato? 

MIUTE: Cumò no cjôl nuje. 'O ài di viodi là ch'a 
son laz chei fruz. 

GJENIO: No son mico fruz di tete. Ve’ là ch'a son 
sintàz sui scjalins. 

BASILI: Làssiju stà, Miute. Si vuèlin ben e no fàsin 
nuje di mal. 

MIUTE: No parin-bon a sta bessôi in bande di duc’. 
'E je simpri qualchi malelenghe... 

GJENIO: Male non fare, paura non avere!, al dis un 
proverbio... 

MIUTE: Bessôi tal scûr no stan ben, eco! 

GJENIO: Sòno bessòi, in plazze, mostre di femine? 

MIUTE: A’ puedin sbrissa-fòr dai vôi... 'E je la oca- 
sion ch’e fas il lari. 

GJENIO: Porcoboe, no vorès vèti par madone te, jo, 
nancje se tu fossis indorade. Puar Tin!... 

MIUTE: Tin al è un bon frut, no dis di nò, ma mé 
fie, fin che no je la sò femine, 'e a di fà ce ch'o dis jo. 
E ancje dopo sposade "e à di scoltami me... 'O soi sò 
mari, jo, sastu! 

BASILI: 'E je di so pèl, Gjenio. 


ee Jo j insegni ben e fin ch'o ài flat 'o ài di 
dop 54 


E n La. lassát il plevan, al va dongje di Tin e di Rine. 
| plevan al ven-sù pai scjalins e al va viars dal taulin 
di Basili. 

MENIE: Làssiju stà cumó Miute, che j è lât dongje 
. il perit e al fevele cun Tin. 

BASILI(rabiós): Chel lofio li jo... 

MENIE: Tâs cumó ch'al è il plevan... Felizze note, 
siôr plevan. 

MIUTE: Oh siór plevan benedet! 

BASILI e GJENIO: Ésal ca? - Sù mo’ ch'al si senti, 
| siôr plevan. - Chal cjoli alc cun nó. 

! PLEVAN: Nò, nó! No mi senti, gràziis. Cumó no cjól 
nuje. Viodeit di no mancjà cheste sere. Us spieti, saveiso. 
GJENIO: Ma no la fàsino culi, la fieste? 
PLEVAN: Culì si fàsin dome i salùz. 

BASILI: Ma no sóno rivàz di Udin? 

MIUTE: Mi pâr che s'intàrdin. 

| PLEVAN: A’ varessin di rivà moment par moment... 
Oh, eco mo: 'o viót che là sot si parécjn... Eco là il sindic 
cun Rico. 

Si invie sot il pujil dulà che Rico al fas-sù fil e il 
sindic al spiete di lâ-sù. 


VI 


PERIT (sintât sui scjalins dongje di Rine e di Tin): 
... E se no, ce astu di fa? Torna vie?: in Suizzare, in Gjar- 
manie o, chel ch'al è piés, in Australie o in Sud-Afriche? 

RINE: Ma ésal sigùr che lu cjòlin in fabriche? 

PERIT: Di-po, Tin, no ti àjal imprometit il paron 
in persone? 

TIN: Al jere pùr ancje lui presint, no? 

PERIT: Eco mo... Dome che, il paron t'al à dite, no? 
Dome che j ùl convinzi to pari a da il consens pe strade... 


E se no fàsin la strade "e va a fini ch'a siàrin ancje la 
fabriche. 


RINE: Ma parcè no fàsino passa la strade disore dai 
roncs? Alì 'e je dute tiare dal paron. 


PERIT: Al vares di slargjà la fabriche par lì... E 
po a son ancje i militàrs ch'a vuèlin che la strade 'e 
passi disot, parcè ch'e vignares a vé une massizzade plui 
solide... Sastu cemiit ch'a son i militàrs ?! 


RINE: Orpo, ma la tiare dal paron, cun tune strade 
cussì, 'e vignares a valé plui dal dopli di chel che val cum. 


TIN: Tas, Rine! Ce vastu a tocjà chei cantins lì, tù?... 
Ch'al sinti siôr perît, no podaressial cjoli ancje Rine in 
fabriche? 


PERIT: Parcè di no? Si cjate simpri ale di fa. 


TIN: Jo 'o ài voe di sposami in curt e dopo stà ca. 'O 
soi stuf di là-vie pal estero... Diu bon, si dis, sajal, sposàsi 
e lassà ca la femine... Eh nò, no mi va, propi. 

RINE: Chal viodi lui di cumbinanus, siór perit, 

PERIT: Vulintir, Rine, ma 'o vês di dami une man 
ancje vualtris. 

TIN (cun decision): 'O frontarai il vecjo. 

RINE: Disi ch'o vin di sistemasi... (lis peraulis "a 
muerin scjafojadis des vós dal microfono ). 


VII 


Rico al à soflát tal microfono intant che Rine "e feve- 
lave. Dopo al zét il microfono al sindic. 


SINDIC (stant sul pujül al fevele tal microfono): 
Sintit mo, int... Ssst! Taseit un moment! 

DUC’ (a tasin). 

SINDIC: ... Duncje, a momenz a’ saran culi chei dal 
« Friül pal Mont » di Udin pe « serade » furlane in onór dai 
migranz dal nestri pais. Culi, su la plazze, a' disaran un 
dós puisiis di salüt e il nestri coro, direzüt dal mestri 
Cjandot, nus fasarà sinti qualchi biele vilote. 

CHEI DE PLATEE (zigant e batint lis mans): Bene! 

— Vive Cjandot! 

— Brâf il sindic!... 


SINDIC: Ssst!... Un moment... La « serade »... La « se- 
rade », paraltri, 'e sarà fate tal teatro dal plevan... Mi 
racomandi di vient duc’... 


Si sint a vosà dapit de platée e si viót moviment. 


SINDIC: Mi par ch'a son ca... Nò, nò, no son lôr. 


VII 


Nene, femine legre, pitost volgarote, in bregons e mae 

sflandorose, che j met in evidenze lis formis provocantis, 

'e ven dilunc cun tun trop di zovenoz, in blue-jeans e 
rizzotàz, ch’a cjàntin « Marina-Marina ». 


SINDIC (come s'al fevelas par sè): Ma viodeit li se 
si pò viodi une robe compagne! 
CHEI DI PLATEE: Nene, Nene! 


Qualchidun al dà la ghenghe a cjanta « Marina-Ma- 
rina ». In platèe e su la sene w zighin a sogjet e a’ ridin. 
Il perit, Tin e Rine a’ vegnin viars dai taulins; il perit, 
dopo, al larà a pojási su la puarte da l’ostarie. Il plevan 
al va viars dai scjalins par frontá Nene e i zovenoz. Nene, 
rivade sui scjalins, si volte viars la int e ’e salude a 
brazzeviarte. Duc’ w zighin. Il plevan al mene il cjaf. 


MIUTE: Ce robate, la zoventùt di uè! 
GJENIO (alzant il got): Vive la dote dal Friùl! 
BASILI (idem): Vive! 

PLEVAN: Urce vie! 

MIUTE: Vergognaisi, basoalaz! 

MENIE: Un cjastic di Diu a vêju, i zovins di ué. 
NENE Ce dà une grande ucade e si volte). 

UN ZOVENOT (la sburte par dar). 


NENE: Tocjti il to, macaco! ("e monte in sene cun 
duc’ i zovenoz). 


PLEVAN: Nene, mi pàr che tu das... 
NENE: 'O doi dal gno, siôr plevan, e robe gjenuine... 


PLEVAN: ’O volevi dî che tu das scandul, E cun chei 
quatri discjadenàz che tu ti menis daùr... Vergogniti! 


NENE: Zoventùt, zoventit, siôr plevan! 


PLEVAN: Un fregul di modestie, Nene, no stares nuje 
di mal... 

NENE: Chal sinti, siôr plevan... Jo 'o ài tant rispiet 
di lui: j vuei ancje ben, ch'al viodi! 'O ven a Messe quan’ 
ch’o pues, "o doi qualchi cent francs pe glesie, ch'a vàlin 
come chei di chei altris, di chei che si disin bogn e plens 
di timòr di Diu, ma se mai a’ puedin t'al ficjn par daùr 
senze che tu ti ’nacuarzis, ma ognun, siòr plevan, al sta 
te sò piel: lui te sò e jo te mé... E no cròt di fà mal, Dopo 
dut, s’o doi, ’o doi dal gno, s’o cjapi, lu uadagni cul gno 
lavôr. Ognun te sò piel, siôr plevan! 

PLEVAN: Siché la predicje le ài sintude jo, vie!... 
ZOVENOZ: Passe ca! 


— Passe ca, Nene! 

— Bevin e cjantin! 

— Ca si béf e si pae! 

SINDIC: Sintit po, fantaz!... Jo us prei di no fà male- 
graziis cheste sere. "E ven int di für e il pais nol à di 
fà brute figure. 


NENE (si met in mostre): J pàrial che il pais al fasi 
brute figure? 

DUC’ (w' ridin e w bàtin lis mans). 

MALVINE (si met denant di Nene e dai zovenoz cui 
puins sui flancs): Us disarai ancje jo dòs peraulis a 
vualtris, Sintimi ben, culez! Cheste sere no si sune tal 
masanin: si béf, s'o volès, si pae, e po... ffsst! 

ZOVENOZ: Ma si, sì, 'o vin capit... 

NENE ("e spizzighe il perit): Mandi, biel! ("e jentre 
ta Vostarie cun duc’ i zovenoz ). 


IX 


Movimenz dapît de platèe. In file par un a’ vegnin indenant 
il sorestant di Udin, il prin poete, il secont poete, il mestri 
Cjandot e i corisc’ vistiiz cui costums furlans. 


SINDIC: Eco, cumó a’ son propi ca... Il pais us salude, 
amis dal «Friül pal mont», ch'o vignis a puartà une peraule 

sa 
we 
x 


po a P : A S 
di confuart ai nestris migranz, a diur che ancje quan’ch’a 


son lontans il Friùl al è cun lòr; il Friùl ju pense, ju 
ricuarde, ju seguìs dì par dì e ju laude par chel lavòr 
ch’a fàsin in pro di dut il mont, tignint alt il non dal 
Friùl e da l’Italie. 


Intant che il sindic al fevele, il sorestant e i poetis 
a’ van sul pujül, Cjandot e i corisc’ si mètin a puest sot, 
a man drete. Dute la int ’e bat lis mans. 


SINDIC (clamant il plevan): Ch'al vegni ancje lui 
ca, siôr plevan! 


PLEVAN (al fas segnos di nò). 


SINDIC (quan'che il sorestant e i poetis j son dongje): 
Eco ca i rapresentanz di « Friùl pal mont »... Ur zêt il 
microfono, 


SORESTANT (oratoric): Confradis furlans: cun ce 
bielis peraulis che il vuestri sindic al à volùt danus il 
salùt dal paîs! Jo no vuei anticipà ce ch'o varai di dî te 
fieste che si fasarà tal teatro. Ma 'e je verel: « Friùl pal 
mont » al è culì, cheste sere, propi par puartà une peraule 
di confuart ai nestris migranz... Magari cussì nò, ai fur- 
lans ur tocje là vie pal mont, parceche... si dis, che la 


nestre tiare no je avonde par duc’, no dà lavôr par duc’... 


BASILI: No je vere! 


SORESTANT: ... No je vere, lu pensi ancje jo, ma 
lassìn là... Ai furlans ch’a van vie pal mont... eco ca lis 

vòs de puisie furlane ch’e nàs de civiltàt e ch’e nudris 
il cür de nestre int... Chei doi zovins culi a’ son vignüz a 
fàuse sinti... Ma prime scoltin < Un salùt 'e Furlanie » 
dal coro dal vuestri brat mestri Cjandot, che... (alzant 
la man e smenanle) 'o vin savùt che in Gjarmanie, in 
chei dîs culi — al è apene tornât! — al à tignùt alte 
la flame de Pizzule e de Grande Patrie... Siôr mestri, a lui! 


CORO (al cjante « Un salùt 'e Furlanie >). 
DUC’ (qa bàtin lis mans). 


SORESTANT: E cumó la puisie! I poetis a’ tórnin 
tai pais come i cjantórs popolàrs, come i mestris di contà 
stóriis di une volte. Chest al ùl di puartà la plui alte 
culture dal Friül dentri dal spirt e dal cür dal popul. 
Lis puisiis ch'o scoltarin nus insegnaran che senze une 
ziviltât di omp, di famèe, di comunitât, no si podarà 
mai vé une ziviltât dal mont, Ognidun bisugne ch'al pensi 
di bessól, ch'al si fasi di bessól in pro di duc'. Eco « La 
salvazion », di Lelo Cjanton. 


PRIN POETE: 


I] Friül al é nestri 

come il cür che nus bat. 

Co il contadin a planc al va sul cjamp, 
il vert atór cun ogni frós lu sint: 

lis crós dai tórs lassü cemüt ch'a clàmin, 
ch'a jàn la nestre vôs; 

cemüt che il scûr de sere 

si poe su lis tamossis, sui toblaz! 
I fûcs in tes cusinis 

cisant a’ fevelùzzin come fruz! 
Paîs di cjasis vieris cui cjaldîrs 
e i stecs dongje i spolérs, 

la nestre vite 

'e je furlane come il nestri amòr. 
Se vualtris 'o volés, 'o tornarin 
a fevela culi, come in famèe: 

no sino fradis, no bevino un got 
cul cùr compagn? 

Quan'che il stelât 

al art di un grant pinsîr 

lassù che dut si môf, 

no ’o cjantarìn insieme une prejere 
cul got denant, 

cul vin de nestre tiare 

ch’al à il savôr dal cîl: 

no murarìn mai plui 


se vualtris nus puartais la vuestre vite 


come che nô la nestre 

di cùr us vin za dat. 

E jo lis vielis cul fazzül sul cjaf, 
'o sai ch'a son mé mari, 

dutis mé mari, par ch'o vivi tant, 
co tantis vitis di dolòr a' còntin 
par me e par Diu. 


E i viei cui vues frujàz a’ son gno pari. 
Ju cjali: dut il timp ch’al è passat 

cu lis buinoris di parti, cui gjai 
disperàz di passion, 

dut il timp al è un mar 

ch'al si mòf e ch'al lis. 

E i nestris muarz 

a’ son cun nô te vite di ogni di 

come il soreli che nol mùr te gnot. 
Bevin, amis, cho sin furlans! Lis monz 
a cercli lassù insomp 

nus clamin tal soreli: 

ueris, misèriis e sudòrs e sanc 

a' rèstin tal sgjanòr dal nestri vivi, 
ma nó 'o mangjn 

e po’ "o bevin: la nestre salvazion 

'e je su cheste tiare di passion. 

Co si cjatin insieme 

atòr de taule blancje di tauais, 

cemit ch'al cjante il pan co si lu creve, 
cemüt ch'al sune il vin co si lu met 

tes tazzis ch'a tarlüpin come stelis. 

Plui dal dolôr ’e val la nestre Patrie: 
nó 'o vivarin par simpri: 'o sin cristians! 


DUC’ (a! bàtin lis mans e w zighin): Braf, braf! 


BASILI (al jeve-sù cul got in man): 'E tò salùt, frutat! 
Braf! Juste propi: « Bevin, amis, ch'o sin furlans! ». Nol 


è nuje plui biel che séi furlans. Zigait mo cun me: vive 
il Friùl! 


DUC’: Vive il Friùl! 

SORESTANT: Spietait, spietait un moment: no vin 
finît! 

DUC’ (a tasin). 

SORESTANT: Migranz, scoltait cumó: se il Friùl nol 


è tiare par nò plui, j ùl plantàt lontan un gnûf Friùl! 
Al vai il cûr dome a pensálu e Diu nus vuardi di cheste 
disgrazie... Eco ca propi « Friùl pal mont » di Dino Virgili. 

SECONT POETE: 


A San Bartolomìo cu lis cisilis 

'o butarin sul cjàr i nestris fruz 

e un sac di strafaniz e un Crist di len... 
Il Friûl no je tiare plui par nó: 

nestris paris a' san lis stradis vieris! 
'O puartarin cun nó dentri da l'anime 
il miôr Friûl dome nestri, pal mont... 
Sun tun’aghe rimìte e scognossude 

'o cjantarin une danze di amòr 

atôr di un fûc aviart su la beorcje, 
cjalansi drez te muse antighe e rampide: 
"o sarin pardabon il vêr Friùl. 

'O plantarin un Friùl gnif, lontan... 

'E sarà ben une tiare imprometude! 


"E cressarà inalore une zitàt 

e i paîs dulintòr cui cjampanìi, 

e i nîz di cisile sot la linde, 

e i fruz ch’a zùin zigant in tal curtil: 
"o podarin vênt un ancje nò doi!... 
Un Friûl dome nestri, antic e rampit 
cul tei e il poz te plazze dal pais.. 
Ma in ché di, me, Signòr, fami muri 
achi sul pat di cjase a tradiment, 

e sapulimi dapit dal gno morar 

tal curtil, cun tune cròs di stecs... 
Cemût cjantà, lontan di te, pais?... 


DUC" (w' bàtin lis mans a lunc). 

BASILI: Al è di vai, orcoboe, al è di vai parcè ch'al 
è dut vêr (il fi e lis feminis lu cujètin). 

SORESTANT: E cumò scoltin il coro, ch'al cjantarà 
« O tù stele », e dopo vignît duc’ tal teatro. 

CORO (al cjante «’O tù stele»). 

SINDIC: Prime di là in teatro, culi, jo 'o vuei dî graziis 
a «Friül pal mont». Nus vés fat bati il cür e nus vés jem- 
plade l'anime di amór pe nestre tiare, Nò no volin ch'al 
sozzedi come ch'al dis il poete culi: il nestri Friül al è 
cheste tiare e la nestre int 'e à di stá ca. 


VIGJ (al torne dentri e si misture te int). 


SINDIC: ... tal nestri pais culi "o stin cirint di cjata 

lavòr par duc’, par che la int no ledi vie pal mont. S'o 
podarìn fà une gnove strade ’e podarà séi slargjade la 
fabriche e alore al sarà lavôr par duc’... 

VIGJ: A ce presit, sindic? Dis a ce presit! 

BASILI: Al presit che il paron al puedi compranus 
cjasis e vite, 

DUC’ (si fèrmin a colp: a’ rèstin duc’ in pose, come 
cjapáz in tune instantànee). 

LA VOS (come Se vignis da Vanime "e plùf dal cil su 
la int): IL FRIOL AL È NESTRI - COME IL COR CHE 
NUS BAT. 

DUC’ (a? tórnin a mòvisi come prime). 

TIN: Ma pài, ce distu? 

BASILI: No capissistu, fi? 


SINDIC: Alore duc’ tal teatro, cumò... (a chei che j 
son dongje). Al é miór ch'o lédin prin ch'a scoménzin lis 
quistions. 


PLEVAN (al fâs segnos a chei dal coro di jèssi). 

Il coro, cul mestri denant, al va-für. Il sorestant e i 
poetis a’ vegnin-jù dal pujil e a’ van daür dal coro. Al 
ven-jù ancje il sindic e Vigj lu fronte intant che Rico 
al distache il microfono. Il plevan al va viars dal taulin 
di Basili. 


VIGJ: J ùl dit al popul ce intenzions ch'o vés, sindic... 

Ustu che la schene dai puars ’e fasi ancjemò di scagn pai 
siôrs ? 

SINDIC: ’O tornarin a discuti, Vigj. La plazze no je 
il lùc... 

VIGJ: 'E je propi la plazze, invezi, la sale dal popul. 

SINDIC (lant vie): Si viodarin. 

VIGJ (zigantj): Lis fuarzis dal lavòr us fàsin la olme: 
ocjait! 


A planc a planc la int 'e va vie. 


X 


PLEVAN: Al coventave propi che ancje tù tu disessis 
la tò, Basili. 

MENIE: Che nol stedi a di nuje, siôr plevan, ch'al 
fasi un plasé. 

BASILI: Parcè, Menie? 'O ài bevüt si, ma no soi cjoc 
dal dut. 'E je stade une robe plui fuarte di me: come se 
chei frutaz mi vessin fevelât dentri tal cùr... E 'o ài la 
lór vós ancjemó dentri culi, dome che no sai spiegâmi. 
Mi capissistu, tù, Tin? 

TIN: Jo, pài, 'o sai ch'o vuei sposàmi e stà ca. 

RINE ("e fas di fevela). 

MIUTE: Tâs tü. 

BASILI (plui fuart): Mi capissistu, tù, Tin? 

TIN : Nò, pai, no ti capis. 

BASILI (si passe une man sul cerneli): Nol mi capis! 
» PLEVAN (a planc): Jo ti capis. | 
 . GJENIO: Ancje jo ti capis, Basili. 
PLEVAN: Ben, cumó vignit vie, sü! 

BASILI (senze cjalá nissun): No! ch’al mi lassi stà 


MENIE (^e jeve-sù. A Tin): Reste culi tij, cun to pari. 
TIN (al fás di si). 
MIUTE: Jeve-sü, Rine, anin! 
RINE: Ma mame... 
MIUTE: Jeve-sù, ti ai dite, svelte! 
Lis feminis e il plevan a’ van vie. 


XI 


A’ son restàz Basili, Gjenio e Tin sentàz; Vigj poját sot 
il pujil; il Perit su la puarte da l'ostarie. Rico al finis di 
fa-sù fil e dopo al va vie. 

Malvine ’e distude qualchi lampadine. Par un moment al 
reste dut un cidin, come di burascje. 


BASILI (al met di bevi tai goz spandint il vin): E 
. alore bevin! (Al béf dut tun flat). 


LAN 


TIN: Pai! 

BASILI: Ben? 

TIN: No stà a bevi plui, pài! Anin a cjase! 

BASILI (al fevele come s'al rumias alc par sot): Ce 
astu cumbinât cul perît, ah? 

TIN: Anin a cjase, pài! 

BASILI: Cul perit, ah, sèso metüz dacordo? 

VIGJ (al ven dongje): Tu vevis reson, Basili. 

BASILI (j met di bevi): Bêf, Vigj, e tegnilis prontis 
lis fuarzis dal lavôr. 


VIGJ: Viòt che no scherzi: ti ài dite che tu vevis reson 
su Vico Spizzot. 


BASILI: Nancje jo no scherzi... 


GJENIO (viodint che s'inmanie mal): Anìn vie, Basili. 
Puartinsi vie di bevi e anìn là di te. 

BASILI: Tas, Gjenio! 'O vin di bevi culi cheste sere: 
bevi fin 'e mare. 

GJENIO: Ce astu, cumò? Ce ti vegnial-sù? 

BASILI: Vico Spizzot, ah! E gno fi nol mi capìs. Ma 


tu sì, Vigj, nomo? Lis fuarzis dal lavòr..., i sotans! In 
plazze 'o vin di puartàju par bussà la man al siôr paron! 


TIN: Pài, ce distu? 


BASILI (al perît a colp): Ch'al vegni ancje lui ca a 
bevi, siòr perît. 

MALVINE e il PERÎT (si mòvin tal stes moment). 

MALVINE: No stait a fà quistions, cumò, saveiso. 

GJENIO: No sino umign, Malvine! 

MALVINE: Sàjo jo ce ch'o sês quan’ch’o vès bevit 
(si slontane). 

BASILI: Tin, daj ch'al si senti al siôr perit. 

TIN (jevant-sù): Nò, pai! Anin vie! 

BASILI (zigant e senze cjalálu): Tin! 

TIN (al sbasse il cjaf). 

PERIT: Sintit po, barbe Basili... 

BASILI (cjalanlu in muse e cun fuarze): Ah nò, siôr 
Basili! Jo par lui e pal siôr paron, e par duc’ i siôrs di 
chest mont, 'o soi il siôr Basili Cjargnel: Basilio Cargnello, 
se j par! (a Gjenio) E tu tu sès siór Gjenio Pivot. Ce nus 
disèvino quan'ch'o jerin vie pes Gjarmaniis e ch'al jere 
ancje il pari dal siòr perit, culi, un lavoradòr dai prins, 
paraltri, e bon cun duc’ e cun nò come un fradi...? Dij, 
Gjenio, ce che nus disevin ancje i parons: Signor Basilio, 
technischer Arbeiter: darf ich etwas fragen? Mégen Sie 


das machen? (Traduzione: Signor Basilio, lavoratore tec- 
nico: posso chiedere qualcosa? Vuol far questo?). 


GJENIO (al cir di voltále): E lis feminis, cioh!... Che 


nus mangjavin cui vôi! Lis feminis nus supavin!... Tetis 
a zeis a’ jan lis todescjs... Mein italienisches Liebe, nus 
disevin. 


BASILI: Nicht italienisch; friaulisch, biadis, "o berla- 
vin nò. 

GJENIO: Ja, ja, Herr Pasilio... E i mucs, tal cjanton, 
a ruta, chei purciz plens di bire! No jerie vite ché, ah? 


BASILI: Nò, no jere vite, purcit ancje tù. No jere 
ché la vite. La vite 'e jere ché ch'o vevin dentri di nò. 
So pari siôr perit, s'al fos culi lu berlares ancje lui... 
Ch’o vevin dentri di nó, porcoboe! La cjase, il pais, la 
femine, i fruz lontans... Lis Fraulein, 'e je vere, lis tetis 
e il cùl des chelaris par palpà, par di di séj umign... Ma 
ce umign!, bestiis... Ma il cùr al jere ca... 

GJENIO: Si, si, Basili! 

BASILI: ... tal pinsir di tornà a fasi-su une cove o a 
justâle! a gjoldi tai vôi de tò femine, tal clip dal to 
fogolar, te tiare dai tiei vons... 

VIGJ: Ma cumò ’o sin ca. 

BASILI: Tù, Vigj Sbregot, fuarze dal lavôr, il siôr 
perit, il sindic, i bacans dal pais...?! Vico Spizzot, chel 
ch'al veve di fà cori il sanc dai siôrs pes cunetis?... Duc’ 


sotans dal siòr paron! (cressint) Il Friùl al è sotan... il 
Friùl nol è nestri... 


TIN: Anìn a cjase, paj! 

GJENIO: No stà a berla, Basili. 

BASILI: Berla! Ch'a sintin il cîl e la tiare. Ch'a sintin 
duc’ chei ch'a son muarz pal Friùl. Miarde! 

PERIT (sudizionôs): Jo, siòr Basili... 

BASILI: Miarde! 

PERIT: Ma... 

TIN: Par amòr di Diu, ch’al vadi vie! 


BASILI (za inviât): ... muarz in dutis lis ueris, « Alpin 
jo, mame »!... par cui? Pal cûl di sain dai parons e dai 
siórs!... Tin! (j mostre il bust dal Alpin). Li a’ son i tiei 
fradis: Santin, restàt in Russie, e Zuanut copàt su la 
Duarte di cjase dai mucs, che Diu ju maludissi. 


TIN: Baste, paj, baste! No pues plui, 

BASILI: Ma tó mari, ni jo, nancje une lagrime, No 
si vai denant dai foresc', porcoboe! (Segnant il bust) Lór 
a’ speravin chel Friùl che nol è... Jo lu ài fat, e cumó nol 
và] plui nuje.. E jo... (al fas doi pas e, tal movisi, al 
bute partiare une cjadrèe). 

DUC’ (a van par fermdlu). 

I DOI CARABINIRS (a’ vegnin-sù de platèe par viodi 
ce cial sozzét). 

VIGJ: Anìn vie, ch'a vegnin i carabinîrs. 

BASILI (zigant): Férs lì ch'o sés! Lu ài fat jo, Vigj, 
e se nol val plui nuje jo j spudi parsore! 

> d n d = C a 7 "Tia um, EN 
" .- 
D 


CARABINIRS (zigant di abas): Fermi, là! 
BASILI: Miarde! 
IL PERIT (a cjaf bas al va vie). 


BASILI (al brinche une bandiere e la bute partiare, 
e dopo al fas di spudá sul bust dal Alpin): E j spudi, sì! 


CARABINIRS (rivdz in chel, a’ fàsin di brincá Basili). 

TIN (si bute a para so pari, zigant): Al è gno pari, 
lassàilu! 

VIGJ: Stait férs! 'O pensin nò... 


Duc’ si fèrmin cidins, come prime, in tune istantanee, 


LA VOS (dal cil): PLUI DAL DOLOR 'E VAL LA 
NESTRE PATRIE. NO 'O VIVARIN PAR SIMPRI: 'O 
SIN CRISTIANS! 


Tele 

SECONT AT 


I 


Une grande stanzie cve à dapit, daür di une paradane 
di veris, un fogolár furlan. Tal miez une taule pesante, 
ma no grande. A man zampe, sot di une puarte, doi 
scjalins di len, chet ch'a mènin disore: un pár di scarpis 
di omp sul prin scjalin. A man drete, une grande puarte. 
Tór des paréz, cjadreis. Su la taule, une cògume di cafè, 
un bocal di vin, tazzis e cjcaris. La sene "e à di jéssi pre- 
parade in mit di podé trasformási, tal secont quadri, tal 
ufizi dal maressial dai carabinirs. 


70 sin di prime matine. 


MENIE (e prèe, serie, fasint lis voris di cjase): 


Cu lis armis di Diu mi vuei armà. 
Sante Ane, Sante Susane, 

une mi jeve, chè altre mi clame, 

al lùs il dì, al scure la gnot: 

mi vês dade, Signor, "ne buine gnot; 
se us par e plas a V6, 

conzedeimi ancje il bon di 

ué e ogni di. 

La pâs ai vis, la requie ai puars muarz. 


Signôr, séiso laudat, 

benedît, ringraziât, 

di dut ce che nus dàis 

e nus véis simpri dât, 

tant il ben che il mal. 

Sin a ringrazia il Signòr 

e la Madone benedete 

che nus véis dât il pan e il vin: 
la voste sante grazie nò 'o gjoldin. 
Diu ben j'n'déi 

di ben in miei, 

in alegrezze, 

in santitàt, 

in plui roubes 

e mancul pecjàz. Amen. 


MIUTE e RINE (w' jèntrin). 
MIUTE: Si puèdial? 
MENIE: Jentrait, jentrait! 
MIUTE: Bondì. 

RINE: Bondi, 'gne Menie. 


MENIE: Bondi, fie... Sentaisi, "o bevés une gote di 
cafè ("e met il café in dós cjcaris e dopo 'e servis). 


RINE: 'O sés serie, vò, agne Menie. 


MENIE: Eh, no je zornade di gnozzis, uè. Mi par une 
di chés zornadis che tu 4s un su la brèe. 

— MIUTE: Ti cròt, ti crót, Menie. | 

MENIE: Al sarà magari parcè cho ài durmit pòc 
e nuje. 

` MIUTE: Oh, parchel 'o vin durmit pòc ancje nó. La 
frute li 'e à vajüt squasi dute la gnot. 

RINE: Tu püs dome crodi ve’, mame, Pensàmi di une 
robe compagne! 

MENIE: Mai sozzedüt, te nestre famée, di scugni là 
a rispuindi ai Carabinirs. 

MIUTE: Ma di ce robonis po! A] par fin dal impussibil 
che Basili al vebi fat chel ch’al à fat sul monument dal 
Alpin e che Tin al vebi fat cuintri ai Carabinirs, 

RINE: Ma no je vere, mame: ti à pùr dit che no je 
vere. 

MIUTE: Intant al é clamát parchel, e in companie 
ancje di chel Vigj Sbregot che duc' lu calcólin un baru- 
fant, un pocje voe di fà nuje, un comunistat... 

MENIE: Ma! Di Vigj no sai, e ch'e séi stade une biele 
robe ché ch'e àn fate no dis; ma se Basili al mi zure 
chal sintive un roseament par entri e che il sanc j jere 
lat dut tal cjâf, jo j cròt. 

MIUTE: Il vin, Menie! A’ bèvin masse e il vin ur pete 
tal cjaf e ur fas straviodi. 


RINE: Ma mame, no stà a jessi cussi. 

MIUTE: No sta a contradimi, Rine. Ancje chel puar 
omp di to pari al veve chel vizi... Quan'ch'e an un litro 
tal stomi a’ fàsin i bulos come s’a fòssin i parons dal 
mont. 


MENIE: Basili nol è un trist omp, lu san duc’. Par 
bevi al béf, ma nol à mai fat mal a nissun. Se in ché 
sere al à fat chel ch’al à fat, al tl dî ch'al veve alc par 
tres: chel afar de strade, il perit ch'al à imprometüt a 
Tin di cjolilu in fabriche s’al convinz so pari a zedi, chei 
frutaz des puisiis, dut al à valùt a falu là für dai semenaz... 
Nol à durmit nuje nancje lui. Jo lu cognos: j displas di 
ce ch'al è sozzedùt, ma j displàs plui di dut che la int 'e 
crodi ch'al fos dome cjoc. 


MIUTE: Ma Tin po... 


MENIE: ...Tin nol à fat cuintri ai Carabinîrs. Al è 
lat dome a parà so pari. Ce vèvial di fà, Miute, ah? 

MIUTE: Ce imbroi! Si maglarà la fedine penal! 

RINE: Ma mame! parcè astu di jéssi cussi? A’ jan 


di là dome a rispuindi ai Carabinirs eh! 


MIUTE: E ti pàrial nuje? E pensistu che il marassial 
al crodi a Tin? Ch'al calcóli un purcinel un dai siei Cara- 
binirs? Eh, cjare mai tù, cjan nol mangje cjan! Di ueli 
che no séi vere, ma ju denünzin. 


RINE: Jo 'o dis che no puedin fà une tal. 


MENIE: Il marassial nus cognos. No lu vino simpri 
par cjase? Al è un bon omp. 


RINE: Al è di culì, mame. Al cognos barbe Basili, 
Tin, Gjenio... Nus cognos duc’, paraltri... 


MIUTE: Ma al sa ancje di ce pit ch'al va zuet chel 
Vigj Sbregot... Ah, cjoh, al semeave ch’al fos paste intin- 
dude cun Basili... 


MENIE: Ma ce distu, Miute? 


MIUTE: Ti ricuardistu che propi ché sere j à dite a 
Tin: « Disi a to pari ch’al à reson e si viodarin plui 
tart »... Ti ricuardistu? 


MENIE: Nò, nò, Miute, Vigj in ché sere al veve con- 
tindùt cun Basili sun tune robe... 


MIUTE: Ce robe? 
RINE: Ma lasse stà, mame! 
MIUTE: Sint ce maniere di fevelà cun sô mari! 


RINE: Ma sì, al pàr che tu vuelis clamà il màl prin 
ch'al vegni! 

MIUTE: J ùl viodùt, pensât ancje al piês. Disimi tù, 
Menie, no vîno di viodi cemùt ch’e àn di fà a difindisi 
chesc’ umign? 

MENIE: A’ savaran rispuindi, Miute! A’ son pùr 
stàz pal mont!... Cun Vigj al è stât un cas. 

OM 


MIUTE (pôc convinte): Di ueli, di ueli, fione! Ma 
dulà sóno, cumò? 

MENIE: Basili al è daür a jevâ. Tin al è lat a clama 
il plevan. 


MIUTE: Oh, ché mo 'e je une robe ben fate! Cul 
consei di un predi si pò frontà il diaul di brut ch'al séi. 


MENIE: Nô, parchel, no vin mai fat nuje senze cjapà 
consei cul plevan: tal ben e tal mâl. Nus à stât dongje 
te disgrazie dai fruz. E po no ésal stât il plevan a dij 
a Basili la peraule juste quan'che j vevin dit ch'al scu- 
gnive notási tal Fàssio? 


MIUTE: Quan’ch’al fevele un predi, al è come s'al 
fevelas il Signór, chel benedet! 


II 
Basili, vignüt-jù des scjalis, al jentre, cu la mude di fieste. 


BASILI: Oh, bondi. 
LIS FEMINIS: Bondi, Basili, 


BASILI (al si met lis scarpis. A Miute e a Rine): 
Séso stadis a Messe? 


MIUTE: A stà cul Signór no si sbàlie mai. 


BASILI: Mi végnije a mi cheste, ah? Ese une tacade 
di prime matine? 


MENIE: Ve’ ca il cafè, Basili (j met il cafè tune 
cjcare). 

BASILI (al finis di ledsi lis scarpis e po’ al comen- 
ze a bevi). 

MIUTE: Quan'che si è cui Vigjs Sbregoz, no si è cul 
. Signor. 

BASILI: No stà a fami là par tres il cafè, mostre di 
femine! 

RINE: Tu podaressis ben tasê ve’, mame! 

MIUTE: ’O ai di fevelà jo. Quan'che si fevele pal ben 
de nestre Mari Glesie, si cuiste merit denant di Diu... 
J til mendat il mont, fie! 

BASILI: ’E à di fevela, jé! TO mari, Rine, no tas 
nancje se j mètin un curtis tal cuel. 

RINE: Ma covential puartà simpri indenant Vigj 
Sbregot? 

BASILI: Se il diaul al fos come Vigj Sbregot, eh!, 
il mont al sares tant miôr di chel ch'al è. 

MIUTE: Urce, urce! Un comunistat senze Diu. 

BASILI: Vigj? Al sara comunist, no dis, e po jo 
no voi a cjalà.. Chal séi, se j par; paraltri s'al è un 
ch'al fasi barufe par puarta in prucission il stendart de 
Madone il di dal Perdon, chel al è propi Vigj!... 


. MENIE: ...e Gjldo daür cu la crós. 


MIUTE: A’ puedin strizzà limons tai vôi tant ch’a 
vuelin, ma i comunisc' a’ son für de Sante Mari Glesie 
e für e’ an di sta. 

BASILI: Il Signòr nol va a cjalà tantis monadis. 

MIUTE: Cjoh, Basili, oressistu di... 

BASILI: ...'O vuei dî che tù no tu sês il Pape, Miute. 


MIUTE: Astu za piardude la religjon, Basili? E mé 
fie varessie di jentrà tune cjase dulà che no je plui 
religjon ? 


MENIE: Ce disistu mai, Miute? 


MIUTE: No dîs par te, Menie, ma cun chei stocs 
ch'al ven für Basili... 


BASILI: Tas, tas, Miute. 

MIUTE: Eh, za, il diaul nol dl sinti il < quiabitat ». 
BASILI: Nancje se tu la copis no tas. 

RINE: Ma si, mame! 

MIUTE (a Rine): Tas tu, invezzi. 

MENIE: Vino di stà culi a pitufási propi ué, cun duc’ 


i pinsirs ch'o vin? (a Basili) Astu metude la mude di 
fieste ? 


BASILI: Si jo! Ustu ch’o vadi a rispuindi come un 
cercandul, par che mi disin ch'o soi ju? Jo ’o voi a 
rispuindi cul cjàf alt e cul miôr vistît ch'o ài! 


MENIE: 


Grande. 


BASILI: 


E alore ancje jo "o metarai l'abit di Messe 


Ce jentristu tù? 


MIUTE: Astu di là ancje tù a rispuindi? Ti àno cla- 
made ancje te, Menie? 


MENIE: 


Nò, ma s'e an clamát il gno omp e gno fi, 
, 


'o ài di là ancje jo. Nò 'o sin dut-un. 


BASILI: 


Poben, se propi tu vuelis vigni... 


RINE: Mi pâr che Tin al s'intarde a tornà, agne Menie. 


BASILI: 
MENIE: 
BASILI: 
MENIE: 


Indulà ésal làt, Tin? 
Lu ài mandat a clama il plevan. 
Vino qualchidun par muri? 


In tal ben e in tal mâl 'o vin simpri cjapât 


consei di lui, Basili, e uè mi par che une sô peraule "e 
podares indrezzanus pal miòr. 


MIUTE: La peraule di un predi ’e je simpri peraule 


di Diu. 


BASILI: Ma si, ma si, Miute! Ma jo no vuei che il 
plevan al jentri ta chel afar culi, 'O scrupuli, viôt, ch'al 
séi d'acordo cul « siôr paron ». 


MENIE: 


Nol impuarte! Jo 'o sai ch'o vin il dové di 


domandaj un consei. 


BASILI: E jo chest dové no lu sint, in chest cas culi. 


AS 


— 


MENIE: Va ben, Basili... Mi pareve che propi uè 
al fos il càs. Quan’che tu vevis di notàti tal Fassio, la 
sô peraule 'e je stade ché juste. 


BASILI: Orcoboe, feminis, 'o sés dutis compagnis... 
In ché volte al jere il cás, ma ué nò. 'O soi jo ch'o 
ài di dezidi. E po ce? Ué i predis a' jentrin par dut! 

MIUTE: E bedafate ch'a son! 

MENIE: Cum po 'o pensi ancje jo che Vigj Sbregot 
ti vebi fat scuele, cjoh!... 

BASILI: Ur àn dát masse slas e lór a' fasin ce ch'a 
vuelin. 

MIUTE: Dome ben a' fàsin! Ma vualtris, omenaz, 
no olés sinti, parcè ch'o vés il diaul che us tente. 

BASILI: Tasin là. 

MENIE: A nó chel plevan culi nus à fat dome ben. 

BASILI: Ma jo no dis di lui, 'o dis dai predis in 


gjeneràl. A’ métin il nàs par dut: te pulitiche, tes scuelis, 
tai afárs.. e intant a' cuistin e a' comàndin. 


MIUTE: A' fasin dut pal nestri ben. No dis, il bon 
> il trist al sarà ancje tra lôr come par dut, cjàr e ues 
a' son come nó, peró quan'che un predi al fevele, al 
fevele Diu, Basili! 


BASILI: Tu lu às za dit, Miute. 
MIUTE: ...Fás ce che ti dis e no... 

BASILI: ...ce ch'o fòs! Lu sai, lu sai. (a Rine) Tò 
mari, nancje se tu la copis, no tas. 


MIUTE: Tu lu 4s za dit... 


MENIE: Ben po, alore, vino di mandaj a di che nol 
covente ch'al vegni al plevan, ah?... 'O larai jo a scusàmi. 


BASILI: Orcoboe, Menie, parcè no mi astu visat? 
Simpri di vuestri cjaf 'o vès di fa, vualtris feminis. 

MENIE: Mi pareve di fà ben, eco! 

BASILI (brusc): Astu gust ch’al vegni, ah? 

MENIE: Se nó no lu mandavi a clama, 


BASILI: E alore lasse ch'al vegni, orcoboe. 


III 
Sunsür di moto che si distude denant de cjase di Basili, 


RINE (lant für): Al è ca Tin. 

MIUTE: Tu pùs spietàlu ancje culì, sastu! 
RINE (no j abade, ’e va-fiir). 

BASILI: Quant ano dezidüt di maridâsi, ah? 
MIUTE: Al dipent dut di te. 

BASILI: Di me? Parcè? 


MIUTE: Al è miòr fevelasi clàr. Jo no capis parcè 
che tu às di intestarditi a no dà il consens pe strade. 


E 


Last 


BASILI: E jo 'o capis invezzi ancje masse ben parcè 
che il « siôr paron » al ùl che la strade ’e passi par culì! 
E par fale passa par culi, e an di butami jù la cjase a 
mì, sastu! 

MIUTE: Poben, t’e fàsin-sù gnove, no? 

BASILI: Ah, che no j cròt a ché int alì! Chei, vio- 
distu, ti pàin la cjase gnove!... E po no je chè... 

MIUTE: J ül che tu pensis ai fruz culi. Jo 'o vuei 
che Rine si maridi in premure... 

BASILI: No sarà mico ple... 'o vuei dì « cussì », ah? 

MIUTE: Ce vastu a pensà cumò! I briz lunes no mi 
plàsin, eco! 

BASILI: E no àno puest culi? 

MENIE: A'nd'é puest tan'ch'a vuelin. 'E je dute la 
cjase par lôr ve’, Mute ` 

BASILI: E ancjemó 'e je une biele cjase, sane, tune 
biele pusizion, cun zardin e curtil e un morár di dusinte 
agn ch'al ten l'àjar e al pare dal cjalt. 

MIUTE: Lu sai, lu sai! Ma culi ti bùtin-jù dut, che 
tu vuelis o nó, Basili! 


BASILI: Chest al é ancjemó di viodi. E, se mai, lu 
viodarin! 


ger: 
m - 
IV 
A? jèntrin Tin e Rine. 
TIN: Bondi. 


_ DUC’: Bondi. 

MENIE: Ce àjal dit il plevan? 

SIN: Al sarà culì a momenz. 

RINE: Barbe Basili, agne Menie, za ch’o sin culi duc’, 

nó ’o oressin... 

TIN: Spiete un moment!... (a Basili) Pài! Sastu ce 

— ch'al sozzét in plazze? 

BASILI: No jo. 

— TIN: Denant de sede dai comunisc’ al è un trop di 

a int che no mi plas. 

BASILI: Ce nus impuartial a nó? 

TIN: Nus impuarte! Dal sigür la int le à clamade 

Vigj Sbregot. 

BASILI: A’ son afàrs siei. 

TIN: Si, ma lis tabelis ch'e an a’ pandin ancje i ne- 

stris afárs. 

BASILI: Ce? Spieghiti ben! 

TIN: Mi par che i comunisc' a’ vebin voe di fà une 
| dimostrazion! 


AE 


BASILI: E ce ésal scrit tes tabelis? 

TIN: « No alla strada dei ricchi! », « Jù lis mans de 
cjase di Basili Cjargnel ». 

BASILI (in bestie): E cui àjal dit di faju? Boe can, 
cumò mi sintin me, viostu! (al fds di lá-für). 

MIUTE: Marute sante, ce robonis! 

MENIE (si segne). 

TIN: Spiete, paj, ch'o ai di fini di diti: te plazzute 
de glesie al è un camio e dòs camionetis de pulizie. 

BASILI: Ce?... 

MIUTE: Ce robonis, Signòr benedet! 

RINE: Ce sozzedarajal, Tin? 


TIN: Nuje, ce ajal di sozzedi? Baste che gno pari 
al feveli cun Vigj. 


MENIE (inzitanlu): Basili... 


BASILI (in bestie): Jo lu fruzzi s'al mi capite tes 
mans! Par sè, al è paron di fà dutis lis dimostrazions 
ch'al (l, al pò clamà duc’ i comunisc' de Russie e chei 
di chest mont, al pò fà vigni ancje Krusciov s'al til, ma 
no par me! Par me, 'o pensi jo; di chel ch’o ài fat, o 
rispuint jo; e cul paron la, mi rangj jo... (bonansi) E ce 
disevistu di fa tu, Tin? 

TIN: Intant, di spietà il plevan; e dopo, di fevela 
cun Vigj. Se nó 'o lin für cumò, par là dai Carabinirs, 


53 


chei nus vegnin daùr cui cartelons, la pulizie nus dà 
dentri e al sozzét un pestel di fà indrezzà i cjavei... J 
ores visât ancje il perît. 

BASILI: Ch'al si rangj! 

TIN: Ma a' vuelin daj. 

BASILI: Alore... j tl propi visat. Jo 'o soi cuintri di 
lui, ma cu la reson, no cu la fuarze. 

RINE: 'O voi jo a visalu ("e fas di movisi). 

MIUTE: Sta ferme li, tu! 

BASILI: No son afars par vualtris feminis, chei chi. 
Anzit vualtris 'o fasaressis miòr a siaràsi in cjase. 

RINE: Se agne Menie 'e va là dai Carabinirs, "o voi 
ancje jo. 

MIUTE: Tù tu vegnis a cjase cun mé. 

MENIE: Eh, si, fie! 

RINE: Dulà ch'al va Tin, 'o ài di là ancje jo. 

MIUTE: Tu tu fasis ce ch'o dis jo... par cumò al- 
mancul. 

TIN: Al è miòr, Rine. ’O voi jo e baste. Ma prime, 
za ch'o sin duc’ culì, j til che t'al disi, pài: jo e Rine 
'o vin dezidüt di maridasi in curt. 

BASILI: M'al à za dit sò mari. 

TIN: E alore j ùl dezidisi pal afàr de strade. 


D4 


BASILI: La strade mi par che no jentre. Se Cous 
maridati, mariditi. 
TIN: E la cjase? 


BASILI: Cheste! No êse tò, dute. A mì e a tò mari 
nus baste un cjantonut par chei pòs agn che nus rèstin. 


TIN: Nus 'e bùtin-jù, pai! 

BASILI: Alèdi viodi! Crodistu ch'o mi rassegni, jo, 
a fame butà-jü pai caprizzis dal « siór paron »? 

TIN: Nol è nuje di fà, miôr metisi d'acordo. 

RINE: Barbe Basili, jo us prei, pensait ancje a nò. 
E' an la fuarze de lòr bande. 

BASILI: E jo 'o ài la reson) 'O larin indenant, a Udin, 
a Rome s'al covente. Al] sarà ben qualchidun ch'al mi 
scolte. No puedin mico fà ce ch'a vuelin lór?! La fuarze? 
'O viodarin! 

TIN: Al è miôr di dut, pài: al è za rivàt il decret 
di espropri. 

BASILI: Ah!.. Lazarons, delinquenz! Cu la fuarze 
a' van cuintri de puare int! Ma jo no zét! E' àn di sdru- 
mâmi la cjase sul cjàf, chei lazarons! 

MENIE: Ma puedino fanus une robe compagne, Tin? 


TIN: Sul decret al é scrit che la strade 'e à di vigni 
fate pal interes public. 


BASILI: Ce interes public! Interes di chel là, eh! E’ 

an di valorizzaj la sò tiare par ch'al puedi vendile a loz 
di fabrica. Eco là ch'al è interes public! 

TIN: Ma al è ancje di slargjà la fabriche. 

BASILI: Ése ché che ti sta su l'anime, Tin! 

TIN: Si. Jo 'o ài voe di maridami e stà culi, tal gno 
pais, e no la vie a sta lontan par agn e agn, e torna 
magari strussiat dopo vecjo. A gjoldi ce? 

BASILI: Nol è mico dit che tu vadis al estero: tu 
pus là a Milan, a Turin, a Gjenue, e menati vie la femine, 
se propi tu vuelis. 

TIN: Jo ’o vuei stà ca. 

RINE: No vino dirit ancje nó di stà là ch'o sin nas- 
siz? Maridasi ca e fâ-sù cjase, e ca fà nassi i nestris fruz? 

MIUTE: E’ an reson, Basili! 

BASILI: S’e an di pleâsi ai comuz di chei altris, no! 
Al è miòr la-vie: i furlans e’ àn masse tasùt fin cumò, 
ju an menaz simpri pal boro. No vin di dà plui reson 
al prin ch’al ven a imbiverinus di cjàcaris... Vie, vie pal 
mont, pluitost, come ch'o soi lat jo, gno pari, il pari di 
gno pari, e simpri cul cjaf alt! 

MIUTE: A’ jerin altris timps, chei. 

TIN: E jo ca 'o ài cjatat lavor. 

BASILI: In fabriche, po si sa; al siarvizi dal siòr 
paron! Ma 'o varessin di pleàsi duc’, e jo no mi plei... 

Vonde! Uè la famèe dai Cjargnei 'e à di la a rispuindi 
ai Carabinîrs. Anin a cjaf alt, cun dignitàt e decoro... 
Avanti, Tin! Va-sù e viestiti di fieste. E tù, Menie, cul 
abit da Messe Grande. E vualtris a siaràsi in cjase... Viôt 
ce che mi tocje! "O ài une voe mate di daj une man a 
Vigj... (gambiant, cun altre vòs). I vîs e i muarz dai 
Cjargnei uè e’ an di jéssi dut-un, pal rest "o dezidarin 
dopo. 

MIUTE e RINE: Ben, ’o lin nò. Che il Signôr nus 
uardi (a' jéssin). 

MENIE ("e va-sù pes scjalis). 

TIN (stant su la puarte): Al ven Gjenio. 

BASILI: Il plevan al si intarde, peró. 


TIN (sudizionós): Pài, jo ti capis, ma tü mi capis- 
sistu me? 

BASILI (ingropát): No sai. 'O ores capiti, 'o ores 
che tu vessis reson tü... Ma valà, cumò!... La mude gnove, 
sastu, pal bon non de famèe! 


TIN (al va-sù pes scjalis). 


V 


BASILI (fér al cjale tal vueit). 


LA VOS (dal cil): E I NESTRIS MUARZ A’ SON 
CUN NO TE VITE DI OGNI DI' COME IL SORELI CHE 
NOL MUR TE GNOT. 


GJENIO (al jentre vistüt di fieste): Oelà, bondi, siôr 
Basili Cjargnel! 

BASILI: Sii, 'o ài propi voe di scherzà ve’, Gjenio! 
Ven indevant e metiti di bevi. 

GJENIO (al si met di bevi): No tu varàs mico pòre 
a là a rispuindi, no? 'O soi pùr ca ancje jo. 

BASILI: Nol è par la a rispuindi che j fas cas... 
Magari un pòc di cas lu fas, s'o m'impensi... Ma ’o vevi 
bevat!... 

GJENIO: 'O jerin cjocs!.. Si disares che no savin 
plui a bevi. 

BASILI: Ma un pocje di reson la vevi! 

GJENIO: Tante reson tu vevis, vecjo! Ma ce ustu 
fâ? Prosit, Basili! (al béf, al poe il got. À planc) Sastu 
ch’al è rivât il decret di espropri? 

BASILI: Eh sì! 

GJENIO: E alore j ùl che tu pensis che tu às un fì 
di maridà, 

BASILI: Ce oressistu di cun chest? 


GJENIO: 'O sin vecjos. La nestre vite 'e je lade. 
I zovins a' vegnin-sü cun tun altri viodi. 


BASILI: Cui àjal reson, Tin o jo, secont te? 


GJENIO: NO 'o sin di un'altre ete. Il nestri mont al 
jere diferent e i zovins di uê a’ vivin une vite diferente. 


58 


BASILI: Cui àjal reson, ti ài dit? 

GJENIO: Reson? 

BASILI: Tin o jo, Gjenio? 

GJENIO: Beh, Basili, la reson 'e je simpri dai vecjos, 
ma chei ch'a vinzin a’ son simpri i zovins. E, salacôr, al 
è ancje just ch'e vadi cussì. Par me al pò là dut a cjadal- 
diàul: jo 'o béf (si met un altri got e po al dis) Prosit! 

BASILI: Prosit!... E Vigj, al à reson ancje Vigj, alore. 


GJENIO: Chel al è mat, ma sancir, e salacòr al è 
ancje just. Dopo dut nol è di chei che j màngjn parsore. 
Uè ’e je la sò zornade e al si batarà par te. 


BASILI: No vuei. 'E je rivade la pulizie... "E je ferme 
su la plazzute de glesie... in ferme come il cjan ch'al nase 
il salvadi. 


TIN (al ven-jù, gambiat): Bondi, barbe Gjenio. 
GJENIO: Bondi. 


BASILI: Cor svelt a clama il perît. Si viodin là dai 
Carabinîrs. 


GJENIO: E dij a Vigj ch'al vegni ca di buride. 


TIN (su la puarte): Al ven cumò... cul plevan (vie). 


VI 


Il Plevan al jentre e daür a’ vegnin Vigj e Gjldo, ch'al 
à un cartelon in man. 


DUC’ (si salùdin). 

BASILI (cuintri di Vigj): Dis po tu, cui ti à dit?... 

PLEVAN (lu ferme): Un moment, Basili! Prime di 
fà quistions, jo 'o ores viodi clar in chel mismas ch'o vès 
cumbinat. Tal pais al è dut un davoi: pulizie di une 
bande, rivoluzionaris di ché altre. Ce intenzions véso? 


BASILI: Jo no sai nuje, siôr plevan, Cui a clamade 
la pulizie? 

PLEVAN: E cui a clamade la int in plazze? Séso 
deventaz maz? 


VIGJ: Lis fuarzis dal lavór lis ài mobilitadis jo, parcè 
ch'e je ore di finile che il puar al socombi simpri pal 
siór. 

PLEVAN: E tü tu sbàliis, Vigj. Apene che lis tós 
fuarzis si móvin, la pulizie j salte intór che nissun si pare. 


BASILI: E jo no ti ài dit a ti di scrivi il gno non su 
chei cartelons ali. 'O sai a difindimi di bessòl, jo. 


VIGJ: Mi pareve che tu vessis dit, in ché sere... 
BASILI: In ché sere? In ché sere ’o jeri cjoc! 
VIGJ: Ma alore, l'afar de strade? 

BASILI: Chel mi rivuarde me. 

VIGJ: Ah nò, caro mio! Al rivuarde dut il pais. 


GJENIO (al met vin tai goz): Ch'al bevi ancje lui, 
siôr plevan. 

PLEVAN (no j bade): Al podarà rivuardà ancje dut 
il paîs, ma no tu podaràs mai vê reson se tu puartis la 
int in plazze. 

VIGJ: Sfidi jo!... Se nus ùzzin daùr la pulizie cun man- 
ganéi e cun sclopis, no ve’! Alore, ano di comanda simpri 
lór!?... E lui, siôr plevan, ésal cun lòr? 

PLEVAN: Jo 'o soi cul pais! Scoltimi ben:... 

VIGJ: Il paîs al è in plazze, siòr plevan. 

PLEVAN: Scoltimi ben! Basili e so fi e' an di la a 
rispuindi ai Carabinirs. Tu, Gjenio e il perit 'o sès clamáz 
di testemonis. Si pò ancjemò resonâ su dut, ancje sul 
afar de strade e su lis assunzions in fabriche. No voléso 
chest, vualtris? 

VIGJ: Nò ’o volin che i siòrs no vebin di vé reson 
ancje quan'che no la an! J parial masse, siòr plevan!? 


PLEVAN: Poben, si pò resona, Parcé vino di meti i 
bis denant dal cjàr? Mi crodistu a mi se t'impromet di 
trata la quistion cul paron e cul Municipi? 


VIGJ: A lui, jo, magari, j cròt... Ma, a chei altris, no 
masse, 


PLEVAN: Là dai Carabinirs 'o ven ancje jo. E cheste 
'o podin justâle, 


VIGJ: Ce distu tù, Gjenio? 
GJENIO (j da un got): Béf!... Jo ti dis: smobilite la 

iu... 
_ «fu larze », sgombre la plazze, se no ué a' son pachis par 


> 


due’ e senze nissun custrut. 

| VIGJ: E tu, Basili? 
BASILI: Jo ti dis compagn, ma 'o ài ancje il dové di 
| diti.. gràziis! 
VIGJ: Poben, alore (al béf), quan'ch'e je cussi... (al 
_ clame) Gjldo!: sbregà i cartelons e dute la int a cjase. 


GJLDO: Ma... 
VIGJ: Cuintri-ordin: svelt! 
GJLDO: Si, capo! (al béf dut tun flát e al va). 
VIGJ (batint la man su la taule): Però, sacramescule... 
GJENIO: Al sarà par un’altre volte, Vigj. 
PLEVAN: Cumò ’o podìn là. 
— BASILI: Un gotut, prime, siór plevan. 

GJENIO (al met di bevi par duc’). 


BASILI (al viarz la puarte des scjalis e al clame): 
Menie! Menie, ’o sin pronz (al va a bevi ancje lui). 


GJENIO: Prosit! 
DUC’ (œ àlzin il got). 
MENIE ("e ven-jù). 


In chel, duc’ si férmin come statuis. 


LA VOS (dal cil): UERIS, MISÈRIIS E SUDORS E 
SANC A’ RÈSTIN TAL SGJANOR DAL NESTRI VIVI... 


'E cale la tele a planc a planc. 


SECONT QUADRI 


I 


Ufizi dal marassial dai Carabinîrs: taule cun telefono e 
cjadreis in scuinz, in mit che il public al puedi viodi. ‘E 
pò siarvî la mobilie dal prin quadri, 

MARASSIAL (sintât daür la taule, al lei). 
PRIN CARABINIR (fêr in bande, voltàt viars il pu- 
blic). 


SECONT CARABINIR (dongje la puarte, par fà passa 
la int): Avanti, prego. 


IL PLEVAN, BASILI, MENIE, TIN, GJENIO, IL 
PERIT, VIGJ (œ jéntrin sudizionés). 


MARASSIAL (al jeve-sù; al fas un inchin al plevan): 
Oh, signor parroco!... Bongiorno a tutti, e accomodatevi. 


TIN (al si sente sun tune cjadrèe dongje la puarte). 
PLEVAN (al si sente sun tune cjadrèe in bande). 
DUC’ CHEI ALTRIS (si sèntin ta chés altris cjadreis ). 

SECONT CARABINIR (qua’che duc’ a’ son sentàz, 
al va a metisi dongje dal prin carabinir ). 


MARASSIAL (al dà une cjalade): Mi pare che c'é 
qualcuno in più, qualcuno non citato, voglio dire. 


PLEVAN: Non le dispiacerà, signor Maresciallo, se 
il Parroco, in questo particolare frangjente, ha sentito il 
dovere di essere vicino ai suoi parrocchiani. 


MARASSIAL: Anzi, anzi, signor Parroco, mi fa pia- 
cere che lei sia qui, e che sia qui anche Menie. La famiglia 
Cargnello non poteva essere che al completo. Bene, co- 
minciamo! (al cjale lis cjartis) Ho qui un verbale dal 
quale risulta che Basilio Cargnello fu Giacomo eccetera 
eccetera, la notte del quindici agosto millenovecentosessan- 
tadue, in stato di euforia, si € reso colpevole di offesa alla 
bandiera nazionale... 

BASILI (jevant-sù, cun rispiet): Ero ubriaco, signor 
Marasciallo. 

MARASSIAL: State pur comodo, signor Basilio... Io 
adesso devo riassumere i motivi per i quali siete stati 
convocati in caserma. Poi, sentiremo le vostre ragioni. 

BASILI (al sì sente): Grazie! 


MARASSIAL: ...un verbale dal quale risulta ancora 
che suo figlio Valentino si è reso colpevole di resistenza 
alla forza pubblica. 


VIGJ: Ma... 


ji 


l 


MARASSIAL (j fds segno di tasé): Naturalmente il 
mio dovere sarebbe di prestare fede a questo verbale, di 
credere a questi due carabinieri che lo hanno firmato... 


Al sune il telefono. 


MARASSIAL: Scusate! (al alze il rizevitôr) Pronto! 
Stazione Carabinieri... Il Maresciallo... Agli ordini, signor 
Tenente... Aah, benissimo! (al cjale Vigj e al rît). La 
piazza è sgombra, molto bene! Del resto, glielo avevo detto 
che il loro... capo quel poco di testa che gli è rimasta ce 
l’ha ancora attaccata sulle spalle... Mi fa piacere e la 
ringrazio... Ai suoi ordini, signor Tenente (al siare; a 
Vigj) Molto bene, Vigj: le tue « forze » hanno sgombrato 
la piazza in perfetta. disciplina. 

VIGJ (al mugugne): Peró, no pó là simpri cussi. 

MARASSIAL: Oggi è andata, comunque, e... meno 
male! (come tra sè) Sarei però curioso di sapere chi l’ha 
chiamata, la polizia... (tornant al discôrs) Dunque, dicevo... 
che il mio dovere sarebbe di credere a questi due cara- 
binieri o, almeno, che hanno compilato il verbale in buona 
fede. (Ai doi Carabinîrs) Voi, confermate quello che avete 
scritto? 

PRIN CARABINIR: Eh, se lo abbiamo scritto, signor 
Maresciallo... 

MARASSIAL: Rispondete sì o no. 


SECONT CARABINIR: Signorsi! 

MARASSIAL: Riconoscete Basilio e Valentino Car- 
gnello ? 


PRIN CARABINÎR: Signorsi. 


MARASSIAL: E i testimoni, Luigi Ponte detto Sbre- 
got, Eugenio Piccolo e il perito Pietro Virgolini... (nol 
si dezit). 


VIGJ (a colp): detto « lofio ». 
IL PERIT (al sbasse il cjáf ). 
MARASSIAL: Vigj, Vigj... 


VIGJ: Chei ch'a son « detto », a’ son « detto », siór 
Marassial. 


MARASSIAL: ... Li riconoscete? 
SECONT CARABINIR: Signorsi. 


MARASSIAL: Va bene! Potete andare, ma non allon- 
tanatevi. 


I DOI CARABINIRS (a’ van). 


II 


MARASSIAL (al sta un póc a pensa; dopo al cjale 
atòr ridint cun simpatie): Beh!, cumò 'o sin tra nó e 'o 
podin fevelasi clàr e magari cul cùr in man, us parial? 


VIGJ: Chest sì si clame fevelà di omp! 

MARASSIAL: Ma atent, Vigj, a ce che si dîs e a ce 
che tu disis, parcè che jo 'o pues meti dut a verbal, e 
testemonis culi a'nd'è. 


VIGJ: Chel ch'al fevele just, nol a pôre. 


MARASSIAL: Ma chel ch'al è just par te, al pò jéssi 
sbaliat par me. 


VIGJ: E alore, metinsi es provis, siôr Marassial! 


MARASSIAL (scherzant): Siorsi, siôr cumissari dal 
popul... Bando ai schérz... Barbe Basili, 'o pues clamaus 
cussi, no? alore, ce vino di fa di chest verbal? 


BASILI: Al sa lui, siôr Marassial. Jo j dis dome ch'o 
jeri cjoc. No je une buine reson, si sa, e salacôr di cjoc 
'o di dit ce cho pensavi, ma in ché sere, 'o vevi dentri alc 
che bisugnave ch'al sclopas für, eco... L’afar de strade 
mi mangjave l'anime, e sinti lis puisiis di chei zovins ch'a 
disevin propi, ma in dut sajal!, ce ch'o sintivi jo, mi a 
fat là für di plomp. 'O ài fat ché robe sul monument 
dal Alpin!... Diu sa se volevi ufindi la memorie dai muarz, 
dai miei fruz, muarz come ch'al sa, Santin e Zuanut!... 
Al pò dome crodi! (fuart) Ma fà un svindic cuintri dai 
vis, chel 'o savevi di fálu! Lu ài fat jo, chel monument... 
par lór! Ma lu dòprin chei altris, e al è deventát di chei 
altris!... (fuart) A’ son lòr che ju tìrin simpri in bal! 
Ma ce valial svintulàur lis bandieris, sunâur la solfe de 
patrie, quan’che si dismentèisi ce che (il di la lor muart?... 
Quan'ch'e an di sglonfànus nò furlans, a’ tirin simpri fùr 

la capitàl de uere, i talianissims cunfins, i galiardez, la 
gjarnàzzie latine e la Julie e, tal gran final, il «salt, 
onest, lavoradôr »!... Lis bandieris, siór Marassial, in chei 
cas, a’ devèntin pezzoz. (Cun tun’altre vós) Se no je 
justizie, onestât, ziviltàt di omp, chei fruz a’ son muarz 
pardabon e par simpri. E chel ch'al à fat ancje lui cui 
partigjans, e chel ch’al fàs cumò; chel ch’al à fat Vigj 
sun duc’ i fronz di chest mont, e in presonie; Vigj ch'al 
crôt in dut a ce ch'al fas ué!; chel ch'al à fat e ch'al fas 
il plevan tal non di Diu e di chel puar, ma santissin, ` 
mindic di Jesù e — parcè di nò? — chel pòc ch'o vin 
fat ancje nò, Gjenio, vie pal mont, pal nestri Friùl, al 
val tan’che zero... (Al cjale tai vôi il Marassial) Al pò 
capimi s'al til e no pratint ch'al mi dedi reson, 


DUC’ (w son ingropàz). 

MENIE (si suje lis lagrimis). 

BASILI (viodint che Menie "e vai): Tu vais, tù, Menie! 
MENIE: No son foresc' culi, 

MARASSIAL: Nò, no son foresc', agne Menie . 


BASILI: E.. gno fi, Tin, nol à colpis. Se mai lis ài 
dutis jo, lui al à dome crodüt di paràmi... "E je stade un 
pocje di confusion e ai siei carabinirs ur varà parüt che 
Tin al lés cuintri di lór. E' àn scrit in buine fede, lór, 
puars fruz! 


TIN: No ur soi lát cuintri, siór Marassail... Ma nancje- 


di gno pari nol à di pensà mal: chè bugade, chel fà, lu 
a vit d'invelegnat, ma no di trist. 


MARASSIAL (al reste serio e al pense). 


PLEVAN: 'O disarai ancje jo une peraule, s'al mi è 
permetit. 


MARASSIAL (j fas di si). 


PLEVAN: Jo e lui 'o cognossin ben cheste int, fin 
dentri tal sintiment e tal cir. Lassin sta Tin, che no je 
une colpe ché di difindi il pari: Basili, chel ch’al à fat 
— graf no dis — lu à fat, ’o soi sigùr, senze odio; cun 
rabie, magari si, judât dal vin, in reazion a l’injustizie 
ch'al cròt di pati. 'E je int che no à mai fat mal e no 
je buine di falu.I difiez no còntin: di chet 'o'n' vin duc’, 
siôr Marassial... Come plevan dal pais, ma plui di dut come 
omp, lu prei... ch'al consideri! 


GJENIO: Basili, in ché sere, al vere un marum sul 
stomi di chei bocons. Cul bevi al crodeve di paralu ju. 
"O'n' vin paràz-jü tanc’, savéso, marums, cul bevi! Ma in 
ché sere, e jo 'o bevevi cun lui cun ché di judalu, invezzi 
di laj par ju, j è vignüt in sù... Si viòt ch'al veve propi 
di la par li, ve’! 

MARASSIAL: E lui, siôr perît, no àjal nuje di di? 


PERIT: Jo no contint ce ch'e an dit chet altris. 'O 
vuei di che ancje al siôr paron... 


MARASSIAL: Ch'al lassi stà il paron, cumò. 

PERIT: ..J displas... mi displàs che siôr Basili si 
séi intestardit pe strade al pont di cjalàsi di brut. Jo © 
'o soi amì di Tin. 


MARASSIAL: Sintinti te, cumò, Vigj. 


VIGJ: Si cognossin ben, jo e lui, siôr Marassial, e lui 
al sa che jo 'o vares une voe mostre di fà un discorson 
che a tanc' no ur plasares: nancje a Basili, ch’o ài stime 
di lui! La vuestre ’e je une sozietàt diferente di ché che 
jo 'o vores (al alze lis spalis). Nol impuarte!... Sàjal ce? 
Mi è plasüt il discorsut dal plevan, propit si! Dome 'o 
vores corezi che Basili nó al crót di pati une injustizie, 
la patis, orcoboe! 

MARASSIAL: 'O volevi ben di che no tu zueteassis 
de bande zampe!... Il discorson 'o varai di fálu jo invezzi... 
Prime, peró, chel verbâl ca mi sta su l'anime!... Pensait 
che mi àn insegnât di « prevenire e non reprimere ». In 
chel cás ca, prevenire no ài podùt e di reprimere, di dà 
une lezion, al vignares a stâj, no ài cür! E alore (al 
sbreghe il verbál)... eco ca! 


BASILI (al sbasse il cjáf). 

TIN (a planc): Gràziis! 

MENIE (si suje lis lagrimis ). 

PLEVAN: Mi pâr che nol é il câs di di nuje. 


MARASSIAL: Nuje, nuje, siór plevan. Tant plui po 
che chel ch'o ài di di cumó no us plasarà, gjavant il 

perit, a nissun di vualtris, 'o pensi, parcè ch'al rivuarde 
l'afár de strade... Barbe Basili, vò 'o savés che jo 'o vuei 
ben a dute la vuestre famée; al pò stàj che jo 'o séi ancje 
un bon omp, e ben disponüt, quasi simpri, a capi ancje 
chel comunistat di Vigj, ma jo no pues dismenteàmi di 
vé une munture intór che, come lui, siór plevan, mi oblée 
a fà il gno dove... E cun ché munture ca, l'omp al scuen 
zedi al carabinir, e nissun plui dal Carabinir al é un 
« fedele servitore dello Stato »... Il Stàt al à un guviar, 
Prefez, Questórs, lez, sindics, stemis, cjartis ch'a vàlin 
come lez, burocrazie e servidórs come me. 'E pó gambià 
la pulitiche tan'ch'e ül, ma il Stát al reste, cun duc' i siei 
servidórs, Se il Stát al dà un ordin, i siei servidórs 'e 
àn di ubidilu... 


VIGJ: Ma se l'ordin al è sbaliât, se nol è just ?... 


MARASSIAL: E' àn di ubidilu instes, Vigj! Ancje 
in Russie 'e je cussi. Se un Stát nol é ubidit, nol à 
fuarze. Dal rest, s'al sbàlie, si coréz dibessól. 


GJENIO: Ma nol à mai premure! 


MARASSIAL: 'E pó séi vere, ma chest nol gambie 
nuje... Uè mi è rivade une carte cu la steme dal Stat 
talian: al è scrit che in chest paîs (al lei) « deve essere 
costruita la strada denominata Banduzzo, avente carattere 
di pubblica utilità. L’opera comporta la necessità di addi- 
venire all’esproprio di alcuni fondi privati, il cui elenco 
è a disposizione della S.V. presso il competente ufficio 

comunale, per i quali è già stato emesso regolare decreto. 
La S.V. dovrà garantire — e ne risponderà personalmente 
— affinché le operazioni di esproprio avvengano senza 
incidenti... ». 

VIGJ (zigant): Cheste 'e je une prepotenze! 

MARASSIAL: Par me al è un ordin, Dùr, ma un 
ordin, 

PLEVAN: Si podares falu gambia. 

MARASSIAL: J ùl movi la burocrazie dal Stàt par 
che lu gambi. Ché 'e je come une machine, baste savé 
e riva a metile in moto... però, timp a'nd'é pòc. 

PLEVAN: Fin quant? 

MARASSIAL: Uê vot. 

BASILI: Ma lui no puedial fà nuje? 

MARASSIAL: Nuje! 

BASILI: E il verbal, alore? 

MARASSIAL: Su chel si, jo podevi dezidi jo di bessôl. 
Se lu ves fat là tai ingranagjos de machine, nissun lu 
vares plui fermât. Chê cjarte chi, tai ingranagjos "e 
je za, e no le ài metude jo. Cui ferme la machine, cumò? 

PLEVAN: Ma al sarà ben un deputát, un dal guviar... 

GJENIO: Chei, viodial!... A” fàsin un calcul dai vôz 
ch'a cuistin o a’ piàrdin cun chel afár culi, 


VIGJ: Al è dome il popul ch'al pò fermále, 


BASILI: Nò, nò... 'O ài za capit. 

MENIE: Ma Signorut benedet... 

BASILI: Nó tü, Menie, nó! S'a puedin fà chés robonis 
li, senze domandanus nuje a nó, Diu bon, alore nó no 
sin nuje... nuje! Baste ch'a cjàlcjn un boton, senze cjala- 
nus tai voi... Nò 'o sarin simpri imberdeaz. 

PLEVAN: Salacór, lui, siór perit, al pó fà alc... cul 
paron. 

PERIT (al sbasse il cjáf e al fas di nò). 

VIGJ (dispreseant): Lui? Ma s'al è plui imberdeat 
di nô? 

GJENIO: Basili, 'e je un'altre ete! 

BASILI: Peró, Santin e Zuanut... (al si distude) Tu 
as reson!... lór a' son za muarz... dibant. 

GJENIO: Ma Tin al è vif. 

TIN: Pài, se il Marassial mi permet... 

BASILI: No sta di nuje, tü.. Siôr Marassial, jo lu 
ringrazi di dut, e cumó ch'al fasi lui. 

MARASSIAL (al fis di di alc, ma in chel a’ bàtin te 
puarte): Avanti! 


PRIN CARABINIR (jentrant): Una signora e una 
signorina. 
m 


MIUTE e RINE (œ jèntrin). 


MIUTE: Ch'al scusi, siôr Marassial... La frute culi 
no podevi plui tignile. 

MARASSIAL (al sbasse il cjâf). 

RINE (senze abadá a nissun): Tin! 

TIN (la cjape tra i braz): Ma Rine!... 

RINE: Tin, Tinut! 'O ai pensat ben: al à reson to 
pari. No stà culì, calpestàz! Tu pùs là vie pal mont, e 
jo ’o starai a spietáti a cjase come ch'a fasin chés altris... 
Vie di cà, Tin, ma no cuintri di to pari. 

BASILI (al fas di nò). 

TIN: Gno pari... gno pari... (s'ingrope e nol finis). 


DUC’ (cul cjaf bas si fèrmin come statuis). 
La lis si distude a planc a planc. 


LA VOS (dal cil): IL FRIOL NO JE TIARE PLUI 
PAR NO. NESTRIS PARIS A’ SAN LIS STRADIS 
VIERIS. 


TELE 

TIARZ AT 


La sene dal prin at. Il pais al è tornát in fieste: sagre- 
perdon de ultime di Avost e salüz ai migranz che, finidis 
lis fèriis, a’ tòrnin vie pal mont. Ancjemò bandieris par 
dut. Il microfono al è denant de puarte da Vostarie di 
Malvine. I danzerins, in costum, a’ van sù e jù pe plazze 
opür a’ son sentáz a bevi. Difür da l'ostarie, si viôt un 
piano e, pojáz ca e là, un liron, un clarinet e une armo- 
niche, Dut al è cujet. Malvine "e fas il so fat. Al è un 
moment di spiete prime che s'invii la fieste. 


BASILI, GJENIO, TIN, RINE, VIGJ e GJLDO (œ 
son sintàz tor di un taulin). 

BASILI (al par invecjat e al fevele stranit). 

GJENIO: Tante int in prucission, ah? 

TIN: Une vore di foresc', ancje. 

GJENIO (a Vigj): Mai vinzi, vualtris, fin che tes 
prucissions a’ van chés sdrumis di int alì!... 

VIGJ: No jerino ancje jo e Gjldo? E parchel, votino 
democrazie cristiane? 

TIN: Mi pàr che us pesave plui di simpri il standart, 
Vigj. 


- 
Ën 
VIGJ: Eh, ogni an di plui, ve’. Ogni an al passe un 
an, Tinut, tu provaràs! 

GJENIO: Ma ce ti dìsino chei dal to partît che tu 
— vas tes prucissions a puarta il standart de Madone? 


VIGJ: Nuje no disin: 'o resti un bon comunist in- 
stes, jo. 


RINE: Ma no séso cuintri de religjon? 


VIGJ: Nò 'o sin cuintri dal sfrutament dal popul e 
cuintri di chei ch'a dòprin la religjon parvìe de pulitiche... 
E po ce?... Il standart de Madone lu àn simpri puartàt è 
i Sbregoz. A mi m'al à dat in consegne gno pari, e a 
gno pari, gno nono. 


GJENIO: ’E je vere. Mi visi, ch'o jeri frut, che to nono 
j à molât une croste pal cjaf, cu la cros, a Meni Tuan, 
robis che no lu copi!, parcè ch’al voleve puartàj vie il ] 
standart. E' àn fat un barufon santissin propi in glesie... | 


BASILI: ...e’ an maglât di sanc ancje l'abit de Ma- 
done. 


VIGJ: Dopo d'in ché volte nissun nol si è riscjàt plui 
a tocjanussal. 


BASILI: Ancje la cròs al veve di puartàle un dai 
Sbregoz... 


VIGJ: Aromai 'o soi restàt sòl. No podevi puartà chel 
e ché, e alore j 'e ài lassade a Gjldo chi ve’. 

GJENIO: A’ son simpri i puars ch’a puàrtin la crôs. 
RINE: A’ disin che chei ch'a puàrtin la cros a’ cjàpin 
la indugjenzie plenarie. 


GJENIO: Chel lu dis tò mari! Ch'o sepi jo, Gjldo chi, 
al cjape qualchi cent francs... Alc al è ale, nomo Gjldo? 


GJLDO: Juste un par di miez litros, ve’! 


GJENIO: E alore tu ju as cjapâz, ué... Malvine, puarte 
miez litro!, al pae Gjldo! 


VIGJ: Visiti, Gjldo, che tu âs une sdrumie di « Unitaz » 
indaür di pajà. 

GJLDO: Pàjlu tù, alore, il miez litro. 

VIGJ: Ordene tü, qualchidun lu pajarà, no? 

TIN e RINE (œ jèvin-sù). 

TIN: Anin, nó, a fà doi pas. 


RINE: S'e ven mé mari, barbe Basili, diseijt ch'o 
tornin subit. 


BASILI: Vait, vualtris, vait. 
TIN e RINE (a’ van un póc a spas pe plazze e dopo 
a’ van-für ). 
II 


BASILI (come bessól): Cui sa, se invezzi dal Cireneo 
al fos passat un siòr,... i soldáz j varessino fate puartà 
la crós? 


VIGJ: I siôrs no jerin pes stradis: a’ jerin a gjoldisi 
il spetacul su la terazze di cjase! 

GJENIO: Ce vastu mai a pensà, Basili! I siôrs a’ jerin 
dut-un cui romans, par chel cho sai jo... 


VIGJ: ...cu la «SS» ve’, a’ jerin, par daj ju pai 
cuars a un puar comunist come Crist. 


GJENIO: Il Cireneo al jere un puar ch'al tornave di 
vôre. Dome un puar al pò judà un altri puar. 


VIGJ: Par me.. (al spude) il siôr al è simpri d’acordo 
cun chel ch'al comande. Baste che tu viodis il paron ch'o 
vin in pais: fassist cui fassisc', partigjan cui partigjans, 
democratic cui democratics... 


DUC’ (e apròvin). 

GJENIO: E, Di’nus uardi!, al sara comunist cui co- 
munisc'. 

VIGJ: No! S'o vif jo! 

GJENIO: Tu sés pür metùt d'acordo! 

VIGJ: Cumó! No je mico la mé sozietàt, ché ca! 
Cum, cjapà chel ch’al ven, caro mio! J oi pûr dat lavòr 
'e int... Intant te strade a’ laran duc’ i manoáài... Quan’ 
ch’al slargjarà la fabriche, no sai — j crôt pôc, magari!, 
— ...Di bon ch'al vadi Tin. 

GJENIO: Muridórs e spezialisc', Vigj, a’ tòrnin vie 
duc’. La int no va daür des fotis. 

mp 


NE i 
BASILI (mugugnant): E Tin al larà in fabriche... Gm 
GJENIO: Di'ueli, ma nol à azetât ancjemò par oer 


tó.. Al parares che ti displâsi, Basili.. Tu vevis pür dit 
di si ancje tu. Sal pò cumbina, ch'al cumbini! 


BASILI: Chal cumbini, ch'al cumbini.. Nò no A 
nuje plui. 


GJENIO: Nò, jo nó! Jo 'o soi Rare. ale: "o voi a ` 
fa un'altre stagjon in Gjarmanie e dopo ’o siari buteghe. 


VIGJ: Mostro di vedranat! 
BASILI: La prime volte senze di me, t 
GJENIO: Poben, anin vie ancje tù, e no stà ca a filàj 


parsore di chel afâr malandret de cjase. 

BASILI (al fas di nò). 

GJENIO (senze abadálu): Jo 'o capis ch'a stedin ca 
Vigj e Gjldo, ch'a son i capos de rivoluzion. 


VIGJ: Cjoh, Gjenio, no sta menà la viole, sastu! P 


GJENIO: Parcé, Vigj?.. Se tu vàs vie tü, ca i tiei 
compagns a’ mólin bregons e mudantis. 


VIGJ (al alze lis spalis e al béf). 
3 i GJLDO (al mene il cjáf e al béf ancje lui). 


GJENIO: ... Ma ti, Basili, tù, ce astu di stà a fa?... 
Un pocje di robe tu le às metude ca di me, un pocje là 
di Miute, e cun Miute 'e pò là ancje Menie. Tin e Rine 

S Ml Z c A VASTO 
a’ spietin che ur fàsin la cjase gnove e do po si maridin... 
Eco, juste pes gnozzis di to fi 'o podìn - 


BASILI: Jo no soi plui jo. 


vin. 


GJENIO: Tu pensis masse, Basili. 
BASILI: 'O mûr un poc in di, chel al è! 


cussi, ti cognos! 


BASILI: Tù, vualtris, "o crodés che jo "o vebi in asse 
il paron e il perit.. Nò, nó! 'O volevi dome jéssi jo: jo, 
magari cuintri di duc’ fin tal ultin, eco!... 


> sga c 4 5 SH 
è za dut dezidiit... Ma nancje vualtris, no sès vualtris, 
savêso ? 

GJENIO (si bat il stomi): Al è ca chel ch'al impuarte! 
Tu lu sas ancje tu... Ca, 'o jentrin dome jo e il Signòr... 
E ta chel di Vigj dome lui e il so partît... e chel al è mail. 


VIGJ (al alze lis spalis). 
BASILI: Ma Tin, alore, m’al lassaiso fùr, Tin? 


VIGJ: Par Tin e pai siei fis 'e sarà un’altre vite, no? 
'E varà ben di gambiasi cheste sozietàt! E alore al sarà 
ancje un altri Friül. 


BASILI: Mi pareve di savélu!... Cemit si puedial 
spera che la nestre int 'e impari a séi jê, a fâsi rispietà, 
co fin cumò "o vin scugnüt simpri mola. 


GJENIO: Al vegnarà chel moment. 'O vin lidrîs plan- 
tadis in sot, Basili, 


BASILI: Ma jo 'o scugni, cumó, cjalàmi indaür! E 
sastu là ch'o sin restàz jo e te, Gjenio? In Gjarmanie o 
tal Lussemburc, nol impuarte.. te ombrene di un mûr 
apene fat-si... ta chés polsis plenis di pinsirs. Ti vìsistu? 
Nus pareve di jéssi sot dal gno moràr quan'che il cjaldon 
al fás bujà il cjant des cialis. Tü tu disevis: « Mi pàr 
che cumó si móf un fros di jarbe de tó braide ». E jo: 
« Scolte! Al vai il frut di Mariute! ». Ti visistu ch'o sa- 
variavin, e 'o disevin: « Al à cjalt, il frutin! ». 'O sintivin 
insieme duc' i sunsürs e dutis lis vós di chei dal pais; 
tü tu t'impensavis parfin di Cjandot ch'al sunave il liron 
e ti pareve di sintilu... il liron... 


SI 


GJENIO: Al jere un avon, chel liron: un avon ch'al 
petave cuintri dal mùr dopo di vênus sunát tes orelis. 


BASILI: E jo 'o pensavi: « Cumó Menie 'e dis: Avon, 
avon, puarte letare dal to paron!».. E so sintivin un 
gri o une ziuite di gnot, nus pareve ch'a fossin i gris o 
lis ziuitis des gnoz di culi. Alore, prime che il cûr si sglon- 
fas, 'o lavin a bevi... Jo cumó mi disvuedi a planc a planc 
di dut. Dome mi reste ancjemó une voe, 'o sint di scugni 
fà ancjemó une robe, ma no sai ce... 


GJENIO: J ùl che tu tornis a bevi, Basili! Pare-jù, 
boe cane, pare-jü chel marum! 


BASILI: 'O crót ch'e séi la voe di tornà a jéssi jo... 
Ma cemáüt? 


VIGJ: Sastu che tu mi fasis pensà ancje me! Ce dal 
porco astu? 


GJENIO: Ma insumis, ce vino di stà culi cumó a 
figotâle? Beveit, bevin! Malvine, ancjemó un litro! 


III 


Tin e Rine w son láz a sentási sui scjalins di piere. Cjapáz 
dentri di un cercli di lás, si viddin dome lor, 


TIN: No vin di pensà plui a nuje, nó, cumò ch’al è dut 
cumbinat. 

RINE: J astu za dit di si al perît? 
TIN: ’O ài di dâj une rispueste ’ste sere. 


RINE: Tu sês ancjemó a timp a dij di nò. Si sposìn 
subit e 'o dezidìn di là vie. 


TIN: Ma ce ti ésal vignùt tal cjâf, ah, Rine, quan'che 
tù tu jeris cjalde di stà ca a ogni cost? 


RINE: Mi par di faj un tuart al to vecjo. Mi par che 
cul so mit di fà al vueli insegnanus alc. No ti pàrial ch'al 
séi gambiât, to pari? 


TIN: Al à pùr dat il so consens in dut! 


RINE: Cu la bocje, ma no cul cùr. Tin, capissimi ce 
ch’o vuei dî: al à zedùt cunvint di fà il to ben. 


TIN: Al è gno pari e al à di pensà ancje a mì. Lui, 
puar vecjo, al cròt di séi ancjemò tal mont di une volte. 
A’ lavin vie, une volte, no dis, cul cjàf alt, lôr, ma cui 
bregons roz. Il mont al è gambiat...! No si pò mico pra- 
tindi ch'o ledin ancje nó, al dì di uê, cui bregons roz, 
magari vie pal mont. 

RINE: Ma cul cjáf alt, si, però. 

TIN: Ma si, Rine, si! Ce mâl ésal a là a vóre sot 
dal paron in fabriche? 'E à di vigni ché ch'o vin di stà 
duc’ ca a lavorà... Se i vecjos a’ vuelin tajànus la strade 
a' sbàliin. E po ce?, gno pari al si é convint, se no nol 
vares puartade la robe di cjase là di te e là di barbe Gjenio. 

RIN: Ma j dal! 
TIN: J dal pe part che j àn fate. 


RIN: Viodistu? Tu Ju disis ancje ti! 

TIN: Rine!, mi dil ancje a mi, ma no si pò ferma la 
Vite par chest, La mé vite, la tò, ché dal mont, cui pò 
fermale? Rispuindimi, cumò, Rine, mi ustu ben o no? 

RINE; Ma si, tu sås pûr! 

TIN (la cjape e la busse; dopo, a colp): Anin a ciri 
ù perit! 


(A van vie pal curidór de platèe), 
IV 


sint un « rock-and-roll », Nene, in bregons e mae, ’e ven-für 
balant cun tun zerbinot. Altris fantaz e i danzerins ur 
fasin cercli batint il timp cu lis mans. I fantaz, un par 
volte, a’ balaran cun Nene ancje quan'che, finit il « rock », 
@ metaran-sù un «twist». Bai, ucadis, batudis di man, 


zigos, a’ saran faz a sogjet. 


Sul colm dal bacan, a’ jèntrin il plevan. Menie e Miute. 
Ancje il Perit al si fâs viodi, par un moment, a fevelà mo 
cun Malvine, mo cun Vigi, e dopo al va vie pal curidòr 


Dal juke-box da l'ostarie di Malvine, a dute fuarze, si 
de platèe. 


D pievan al pò fevela cu lis feminis tun jenfri di padim. 


A 


PLEVAN: Ché Nene li ’e à propi lis taramassis intór. 
E chei pandolos vistùz di purcinéi, j van simpri daûr. 


MENIE: Ce vuelial, siôr plevan, a’ son plens di vite, 
chei mostros! 


MIUTE: A’ son plens di tristériis, invezzi, sence maris 
ni paris che ur abàdin. 


PLEVAN: Chel, soredut! 


MIUTE: E’ an za piardude la religjon! Cui ju salve? 
Nancje s'al ven un agnul a segnâju un par un... « Salvaisi 
— al dis San Zuan — di cheste gjarnazzie maligne! ». 

PLEVAN: No stin a esagjera, Miute. Bisugnarà mo- 
restàju... J ùl fede, eco!... Al dîs, ancje, San Zuan: « Jo 
no us lassarai uarfins; 10 ’o tornarai a vualtris ». 'E je 
cheste la grazie dal Signòr! 

MIUTE: Ma al savarà, siôr plevan, miôr di me, no?, 
che la grazie j il domandade, E chei li, cjapàz come ch'a 
son di chel mal di San Valantin ali, no an timp di stà 
a domanda graziis... 


PLEVAN (al clame un dai danzerins e al fevele cun 
lui). 


MENIE e MIUTE (w' van a sintási dongje dai umign). 
DANZERIN (al ingrume i siei compagns). 


I danzerins si ingrimin, par jéssi pronz a bald. I sunadórs 
w van tal lór puest. Il plevan e Malvine a’ mandin vie i 

zovenoz che si slontànin di malevoe e mugugnant. Rico 
al fas il control dal microfono 


Intant che i danzerins e i sunadòrs si parécjn, si alze tal 
cil qualchi fusete che jemple la sene di lis coloradis. 


DUC’ (a? sogjet): I fücs! Oh, oh! Ve’, ve’... 


Quan'che i sunadôrs e i danzerins a’ son prone, il Sorestant 
si met denant dal microfono, 


SORESTANT: Amis: dula ch'al bat il cür dal Friül, 
là 'e je la nestre Sozietàt che ten dongje e je jude i migranz 
furlans, « Friùl pal mont » al è tornàt tra di vualtris par 
puarta il salüt a chei ch'a van a vôre lontan di cjase. 
Chè altre volte us vin saludàz, amîs, cun puisìis e vilotis; 
cheste volte us saludin cun danzis e cjantis, Il Friùl nol 
mir, se gnùs ramaz si slàrgjn dal zoc vieri de sò tra- 
dizion... A” son ancjemò tra di vualtris chei che si ricuar- 
din che in Friül no passave fieste, stagjon, sagre, perdon, 
che sul sagrât o tune àrie, plens i brantiei e i bocâi, no 
si fases une danze di amór o di gjonde. E alore: « No 
balistu Pieri», e jà la Furlane; « Vive vive la ligrie », e 
sot cu la Stajare... Si vendemave saltant la Torototele e 
si maridavin i frutaz cjantant il Sopedon; si cimiave a 
chel benedet di voli neri cul Valsovien; si impiavin i fücs 
de Pifanie balant la Roseane e, quan'ch'al jevave il soreli, 
si lave a fa-su fen al cjant dal Ciclamin... Di unviár po’ 
intór dai pignarüi, su lis monz, si saltave cun sclete 

ligrie il Fugarùl... Dut chest al è chel grant zoc vieri 
ch’al à lidrìis in sot, tal cùr de nestre tiare! E i ramaz 
gnùs a’ son lis cjantis di Pradaman: cjanzonetis furlanis 
de nestre int di uè. Puartait, migranz, puartait vie pal 
mont i suns e i cjanz de nestre tiare, Us judaran a sa- 
puartà la malusèrie de lontananze. E sunaiju e cjantàiju 
tes tiaris dal mont par movi il cür dai foresc' e dai bin- 
tars... E cumò, dài mo mestri; « No balistu Pieri »: vie, 
cu la Furlane! 


DANZERINS (compagnáz dai sunadórs a’ balin la 
Furlane). 


DUC’ (a’ bàtin lis mans e w zighin a sogjet). 
Lis fusetis a’ fàsin plui legre la fieste. 


SORESTANT: Par vualtris, cumó, zovins!: une biele 
cjante di Pradaman! La véso li, dongje di vualtris, une 
Mariutine « rizzotine e murbinôse »? Strenzeile e scoltait 
il valzer « Mariutine » di Venier e Paroni che us al cjante 
Gjelindo Toffolo. 


GJELINDO (al cjante « Mariutine » ). 

SORESTANT: Sui cuei di Tarcint s'impin i pignarüi. 
Saltait, frutaz, la Roseane. 

DANZERINS Co bàlin la Roseane). 


SORESTANT: E cum, Stajare pai zovins e pai vecjos. 
Pai zovins, la « Stajare dal gno pais» di Virgjli e Mor- 
nello... Ve'ca, al cjante ancjemò il nestri Gjelindo. 

GJELINDO (al cjante la « Stajare dal gno paîs »). 
SORESTANT: Pai vecjos: « Vive vive la ligrie », la 
stajare di une volte. 
DANZERINS (a balin la Stajare). 
SORESTANT (quan'che la Stajare 'e je par fini): 
Sumo, barbis e nonos, faseit balà lis feminis; viodin s'o 
P vês ancjemò flât! 
DANZERINS (a tòrnin a scomenza). 
GJENIO (al jeve-sù a colp e al tire Menie tal bal). 
MENIE (sul prin no zil là, ma po ’e zét). 
VIGJ (al cir di tirá Miute, ma ché no iil, e alore al 
va a cjapä-sù Malvine che ridint si lasse persuadi). 


Quan'che i quatri a’ son inviáz, duc’ i danzerins e la int 
si métin a cercli e a’ bàtin lis mans a timp di musiche. 


BASILI (senze che nissun si inacuarzi, al va vie). 


La fieste ’e va dilunc a sogjet. Si fàsin altris bái e Menie 
e Malvine a’ vegnin cjapadis dentri. Miute, tal miez de 
int, 'e mene il cjáf. 

Dopo un póc une grande lis rosse, di fc, si slargje par | 


dut: sul prin nissun j fds cas. 


MENIE (sul plui biel di un bal, butant il voli viars { 
i taulins, si inacuarz che Basili nol è plui lì. ’E cjale di 
altris bandis e no lu viôt. Zigant): Fermait, fermait! 


Musiche, bal e duc’ si fèrmin a colp. 


LA VOS (dal cil); CEMUT CJANTA, LONTAN DI 
TE, PAÎS? 


Il bal aromai al è rot. Duc’ a’ tòrnin a movisi. 
MENIE (clamant): Basili! ('e va dongje di Miute) 
La ésal lat, Basili? 
MIUTE (cjalant atòr): No sai jo! Al jere ca cumò!... 
GJENIO: Ce ésal, ce ésal? 


La int ’e scomenze a inacuarzisi de grande lis. 
UN: Al è füc, ti dis! 
UN ALTRI: Ce füc?! A’ son lis fusetis, no viostu? 
UN ALTRI: Ma cemüt fusetis cussi? 
UN ALTRI: Anin a viodi, ce si stàjal! 


Vie un pòs di lòr. Doi Carabinirs w jèssin di buride de 
caserme e w van-fiir pal sotpuarti. 


UN ALTRI (làntjur daür e clamant altris): Al à di 
jéssi sozzedüt alc! 

UN FRUTAT (al jentre di corse zigant): Al é il füc 
là di Basili! 


MENIE: Basili! Basili!... Signór benedet! ("e cór vie). 

— oman 


PLEVAN, VIGJ, GJLDO (j van dar). 


MIUTE (^e zighe): Marute sante! Gjenio, Gjenio, viôt 
di chei fruz! (vie). 


DUTE LA INT (‘e côr für). 


A" rèstin in sene dome Gjenio e Malvine. 


V 


La lis rosse si fas plui vive. Gjenio al è tal miez de sene 
come imbambinit. 


MALVINE: J Ul ert di Tin! 

GJENIO: Puar Basili! No j pareve di jéssi plui lui... 
MALVINE (zigant viars de platèe): Tin, Tin! Rine! 
GJENIO: Cui sa là ch'a son laz! 

MALVINE: A’ son laz vie par là! 

GJENIO: Tin! Tin! 


VI 


VIGJ (al jentre di corse sfladassant): Gjenio! 
GENIO: Ce ésal? 
VIGJ: Basili al a dat fûc 'e cjase cu la benzine e i 


vistiz j an cjapât fûc ancje chei. 

MALVINE: Oh, Diu! 


VIGJ: Nol è rivat adore a saltà-für dal dut: al è 
colat su la puarte di cjase. | 


GJENIO: Vif o muart? | 
VIGJ: Muart. 
MALVINE (si segne): Signôr benedet! 


GJENIO: Cumò al è lui, Vigj! Cir di Tin! (al clame di | 
une bande) Tin!... 


VII 


Tin e Rine a’ vegnin indenant a brazzet pal curidòr 
de platèe. 


RINE: Al à di jéssi sozzedùt alc, Tin! 

TIN (segnant cul dét): Al è füc... là... là, viodistu là! 
GJENIO: Tin! Tin! 

TIN: ’O sin ca, barbe Gjenio! Ce sozzedial? 
MALVINE: Coreit, svelz, il fuc... 

TIN: Il fûc?! Dulà?... Te mê cjase? Côr svelte, Rine! 
TIN e RINE Co rivin sù di corse). 

TIN: Cemát?... Cui, barbe Gjenio? 

GJENIO: To pari! 

TIN (al fas di cori vie). 
_RINE: Tin! 
GJENIO (fermanlu): Spiete...! To pari... 
TIN: Gno pari, barbe Gjenio, ce ajal? 
a GJENIO: Nol è rivat adore... 
TIN (cun tun zigo): Ce...? Muart? 
RINE (si bute tra i braz di Tin e a’ vai fuart). 
GJENIO, VIGJ e MALVINE (no an peraulis). 


TIN (cjalant adalt, come s’al fevelas di bessòl): Sintit! 
Sintît, la sò vôs... la sò vôs! 


DUC' (si fermin come statuis). 


VOS DI BASILI (dal cil): MA IN CHE DI, MÈ SI. 
| GNOR, FAMI MURI ACHI SUL PAT DI CJASE A TRA- 
DIMENT, E SAPULIMI DAPIT DAL GNO MORAR... 


m Tal microfono un suspiron. 

